Munajat kepada Allah dan reda suami tips kejayaan Dr Suriani

BANGI, 26 Rabiulakhir 1443H, Rabu – Tarikh 1 Disember 2021 menjadi detik paling indah bagi Dr Suriani Sudi selepas perjuangan selama enam tahun menggenggam ijazah falsafah (PhD) dalam bidang Islamiyyat akhirnya menjadi realiti.

Namun bagi Pensyarah dan juga Ketua Jabatan Al Quran dan Sunnah dari Kolej Universiti Islam Antarabangsa Selangor (KUIS), kejayaan yang diterima hari ini tidak membuahkan hasil sekiranya tidak mendapat reda suami tercinta, Ustaz Wan Hisham Wan Embong dan doa daripada ibunya.

“Namun sayang, ibu tidak dapat melihat kejayaan yang saya capai selepas pergi selama-lamanya kurang sebulan sebelum pembentangan viva PhD pada 2019, namun reda kerana doa ibu selama ini menjadikan saya berada di pentas, hari ini.

“Bukan itu sahaja, kejayaan ini juga saya dedikasikan untuk suami yang memberi restu dan dorongan dalam menyiapkan kajian, selain turut membantu kerja-kerja rumah,” katanya yang juga Ketua Wanita gerakan Islam, Ikatan Muslimin Malaysia (Isma).

Kongsinya, ibu dan suami adalah individu penting sehingga beliau berjaya hari ini, malah sepanjang menghabiskan pengajian PhD, wanita cekal berusia 50 tahun itu menguruskan ibunya yang diserang strok.

Namun akui wanita Kelahiran Batu Pahat, Johor ini, reda suami yang membenarkan ibu untuk tinggal bersama-sama, menjadikan halangan yang dilalui sepanjang menghabiskan pengajian begitu mudah dan tenang.

Ibu kepada enam cahaya mata ini mengakui, sepanjang tempoh itu, dia terpaksa membahagikan masa menguruskan empat perkara penting dalam kehidupan seharian serentak, iaitu tanggungjawab isteri dan ibu, menguruskan ibu yang uzur, kerjaya dan juga pengajian PhD.

“Saya serahkan kepada Allah, sepanjang tempoh itu saya banyak bermunajat dan mendekatkan diri kepada Allah,” katanya yang sentiasa mengamalkan solat sunat Tahajud dan sedekah setiap hari.

Malah, Dr Suriani yang dikurniakan Anugerah khas, Exco Kerajaan Negeri Selangor itu mengakui solat sunat Tahajud adalah rakan karibnya dan menjadikan tempat dia meluahkan perasan.

Setiap hari, kongsi Dr Suriani, dia akan bangun seawal 3 atau 4 pagi untuk menulis sebelum bergegas meneruskan tanggungjawab di pejabat.

“Sepanjang lima hari bekerja saya memang tetapkan hari-hari tertentu untuk menyiapkan kerja-kerja penulisan kajian, manakala  hari-hari lain fokus untuk mengajar di kuliah.

“Memang tidak nafikan, waktu sangat suntuk, namun bila niat ikhlas dan kita serahkan segalanya kepada sang Pencipta, pasti ia berlalu dengan mudah,” katanya yang sentiasa mengamalkan zikir Ya Bariq setiap hari sebelum memulakan urusan harian.

Kini selepas selesai urusan pengajian PhD, beliau tidak melepaskan peluang untuk kembali aktif meneruskan kerja-kerja kemasyarakatan dan dakwah yang sudah menjadi seperti darah dagingnya sendiri.

“Sememangnya dari masa belajar di Universiti Al-Azhar lagi saya aktif dalam pergerakan NGO, namun saya kurangkan sedikit ketika mengambil keputusan untuk sambung PhD, berikutan kekangan masa selain memberi tumpuan kepada keluarga.

“Namun bukan bermakna saya terus diam, kerana aktiviti dakwah adalah tugas kita sebagai khalifah,” katanya yang berjaya menyiapkan tesis bertajuk Elemen Kecerdasan Spritual Menurut Hadis Dalam kalangan Pemimpin Persatuan Belia Islam Nasional.

Dr Suriani berkata, sejak Mac 2019 lagi, beliau sudah kembali bergiat aktif selepas pengajian PhDnya hampir selesai dan mula memberi tumpuan kepada aktiviti NGO yang banyak turun padang bersama masyarakat dan dilantik Ketua Wanita Isma.


6 orang awam terbunuh, 15 cedera dibedil meriam di Idlib

DAMSYIK, 7 Syaaban 1442H, Ahad – Sekurang-kurangnya enam orang awam termasuk seorang wanita dan kanak-kanak terbunuh dalam serangan yang dilancarkan pasukan rejim Presiden Syria, Bashar al-Assad dan kumpulan pengganas yang disokong Iran di Idlib.

Menurut sumber Pertahanan Awam Syria (Helmet Putih), serangan itu turut menyebabkan 15 yang lain cedera.

Jurucakapnya, Ibrahim Abu Layis berkata, serangan meriam itu menyasarkan sebuah hospital di bandar Al Atarib, yang termasuk di dalam zon de-eskalasi.

“Akibat serangan itu, enam orang awam termasuk seorang wanita dan kanak-kanak terkorban. 15 orang cedera dan empat daripadanya kritikal,” katanya kepada Agensi Anadolu, hari ini.

Zon de-eskalasi Idlib diwujudkan berdasarkan perjanjian antara Turki dan Russia.

Kawasan itu menjadi sasaran kepada banyak persefahaman gencatan senjata yang sering dilanggar oleh rejim Bashar serta sekutunya.

Syria dilanda perang saudara sejak awal 2011, ketika rejim Bashar bertindak keras terhadap protes prodemokrasi di negara itu sehingga menyebabkan lebih lima juta rakyatnya dipindahkan. – Agensi


Dong Zong takkan berdiam diri isu iktiraf UEC

BANGI, 8 Zulhijjah 1441H, Rabu – Enggan mengikut gesaan Hua Zong, pertubuhan radikal Cina, Dong Zong bertegas untuk tetap konsisten dengan pendirian mereka berhubung isu pengiktirafan Sijil Peperiksaan Bersepadu (UEC).

Sebelum ini, Pengerusi Terhormat Hua Zong, Tan Sri Lim Huah Leong meminta semua pemimpin pertubuhan Cina ‘berdiam diri’ dalam beberapa isu termasuklah berbincang secara terbuka mengenai UEC.

Huah Leong dilaporkan berkata, situasi politik semasa tidak stabil dan jika pemimpin pertubuhan Cina berterusan meminta pengiktirafan UEC, mereka akan terjerumus ke dalam perangkap.

Tidak senada dengan cara Hua Zong, Pengerusi Dong Zong, Tan Tai Kim menegaskan semua pertubuhan Cina konsisten dalam pendirian mereka untuk mendapatkan pengiktirafan UEC, namun melalui pendekatan yang lebih lembut.

Memetik laporan akhbar berbahasa Cina, Orientaldaily, Tai Kim turut berharap supaya kerajaan menambah peruntukan untuk Sekolah Jenis Kebangsaan Cina (SJKC), dan merancang berhubung terus dengan Kementerian Pendidikan (KPM) mengeni perkara itu.

Katanya, Dong Zong akan menyerahkan memorandum supaya peruntukan untuk Sekolah Menengah Jenis Kebangsaan (SMJK) dan SJKC dimasukkan dalam pembentangan Belanjawan 2021, dengan mengekalkan RM50 juta atau menambah jumlah itu.

“(Kita) sama sekali tidak akan membiarkan pelajar SMPC (Sekolah Menengah Persendirian Cina) berhenti sekolah disebabkan masalah ekonomi,” katanya.

Sementara itu, Timbalan Pengerusi Dong Zong, Datuk Tan Yew Sing berkata, pihaknya sama sekali tidak akan membiarkan pelajar SMPC berhenti sekolah kerana masalah kewangan.

Yew Sing mendakwa bimbang kesan pandemik COVID-19 menyebabkan pelajar berhenti sekolah kerana tidak mampu membayar yuran dan dana SMPC juga tidak mencukupi.

Sebelum ini, Oriental Daily turut melaporkan melaporkan tujuh resolusi yang diluluskan dalam Mesyuarat Agong Dong Zong, di mana antaranya menuntut tulisan Jawi dilaksanakan seiring dengan pengenalan seni kaligrafi kaum lain.

Manakala, enam lagi resolusi lain yang diluluskan adalah mengenai semakan semula Akta Pendidikan 1996, menubuhkan jawatankuasa pemantau pendidikan serta penyaluran peruntukan secara adil kepada semua jenis aliran pendidikan.

Pertubuhan pendesak itu turut menuntut kerajaan menyegerakan pengiktirafan UEC, mengembalikan status perundangan SMJK dan pengecualian cukai tambahan ke atas pertubuhan tidak berasaskan keuntungan dan institusi pendidikan persendirian.


Cemar sungai: Kilang proses makanan, minuman didenda RM90,000

KUALA LUMPUR, 11 Jamadilawal 1442H, Sabtu – Sebuah kilang memproses makanan dan minuman didenda RM90,000 oleh Mahkamah Sesyen Shah Alam selepas mengaku bersalah atas dua pertuduhan mencemarkan sungai dengan melepaskan efluen melebihi had piawaian ditetapkan.

Pengarah Jabatan Alam Sekitar Negeri Selangor, Nor Aziah Jaafar dalam kenyataan hari ini berkata, bagi pertuduhan pertama, syarikat itu mengaku melepaskan efluen perindustrian melebihi had piawaian bagi lima parameter di bawah Peraturan 11(1)(b) Peraturan-Peraturan Kualiti Alam Sekeliling (Efluen Perindustrian) 2009 pada 21 Mei 2019.

Bagi pertuduhan kedua, syarikat berkenaan mengaku bersalah melepaskan efluen perindustrian melebihi had piawaian bagi satu parameter di bawah Peraturan 12(b) Peraturan-Peraturan Kualiti Alam Sekeliling (Efluen Perindustrian) 2009 pada tarikh yang sama

Pendakwaan dilakukan oleh Pegawai Pendakwa Jabatan Alam Sekitar manakala syarikat diwakili peguambela mereka.

Nor Aziah dalam pada itu menegaskan JAS Selangor akan mengambil tindakan tegas dan tidak akan berkompromi terhadap penjenayah alam sekitar.


Gabungan NGO Melayu syor moratorium tanpa faedah semua pinjaman hingga 31 Disember

BANGI, 5 Zulkaedah 1442H, Rabu – Gabungan pertubuhan bukan kerajaan (NGO) Melayu Islam – diketuai Dewan Perniagaan Melayu Malaysia (DPMM) – menyokong cadangan melaksanakan serta-merta  moratorium automatik tanpa faedah atas semua pinjaman sehingga 31 Disember atau negara berjaya mencapai imuniti kelompok.

Gabungan yang dianggotai lebih 40 NGO itu turut mencadangkan supaya moratorium automatik diperluaskan skop merangkumi sektor peminjam berlesen dan penjualan secara kredit tanpa mengenakan sebarang caj tambahan, faedah, lesen perniagaan serta bayaran sewaan selama tempoh dikuatkuasakan.

Koordinator gabungan, Ahmad Yazid Othman berkata, selain syor moratorium, pihaknya juga mengemukakan beberapa cadangan lain bagi memastikan Pelan Pemulihan Negara yang dibentang semalam, dapat membantu meringankan bebanan fiskal rakyat secara tuntas.

Beliau berkata, Bantuan Sara Hidup (BSH) sebanyak RM1,200 sebulan untuk tempoh enam bulan perlu diberikan kepada mereka yang berpendapatan RM5,000 ke bawah.

“Bantuan ini seharusnya dapat dinikmati bersama oleh sektor ekonomi informal termasuk pertanian dan lain-lain.

“Pemberian subsidi upah untuk PMKS untuk tempoh sekurang-kurangnya enam bulan tanpa potongan PERKESO,” katanya dalam kenyataan, hari ini.

Selain itu, kerajaan juga dicadangkan mempertimbangkan penangguhan bayaran sewa kepada penyewa – jika premis terbabit menerima manfaat moratorium – dan tidak membenarkan pengusiran serta pengisytiharan muflis sekurang-kurangnya sehingga enam bulan selepas moratorium berakhir.

“Menggunakan kuasa-kuasa darurat untuk mengarahkan syarikat perbankan agar melonggarkan syarat-syarat kewangan mereka, khususnya dana yang disalurkan daripada kerajaan agar lebih ramai PMKS menerima bantuan serta kemudahan kredit.

“Bank Negara perlu pastikan KPI atau skala pematuhan yang berlainan khusus bagi menangani suasana ekonomi yang getir atau ketika fasa pemulihan berkuat kuasa,” katanya.

Gabungan itu turut meminta kerajaan memastikan semua dana Tanggungjawab Sosial Korporat (CSR) syarikat GLC, bank-bank dan pusat zakat dapat digunakan sebaiknya supaya tiada rakyat menderita sepanjang tempoh Perintah Kawalan Pergerakan (PKP).

“Sediakan dana ‘revolving fund’ atau dana pusingan sekurang-kurangnya RM8 bilion untuk pemulihan serta pembangunan PMKS Bumiputera yang akan dikendalikan secara bersama oleh Kementerian Kewangan (melalui TERAJU) dan NGO-NGO Ekonomi Melayu Perdana sebagai kejayaan pelaksanaan Tabung Pemulihan Usahawan 1984-1986 bagi menangani krisis ekonomi.

“Perkenalkan juga Waktu Anjal Bekerja (WAB) dan dimasukkan ke dalam Akta Pekerja 1950 untuk mengurangkan kesesakan waktu kerja dalam membendung penularan wabak COVID-19 berbanding memendekkan waktu perniagaan,” katanya.


Teman Malaysia rayu sumbangan bantu warga emas Al-Fattah

Oleh Siti Hafidah Abd Ghaffar

BANGI, 4 Ramadan 1442H, Jumaat – Bak kata pepatah berat sama dipikul, ringan sama dijinjing.

Sebelum ini, Mohammad Azlan, 28, menggunakan pendapatannya sebagai pemandu bas persiaran bagi menampung kos operasi Pertubuhan Kebajikan Warga Emas Al-Fattah yang ditubuhkannya sejak Ogos 2018.

Pertubuhan di Semenyih itu ditubuhkan selepas beliau sering melihat gelandangan tidur di kaki lima ketika bekerja.

Bagaimanapun disangka panas sampai ke petang, rupanya hujan tengah hari, sumber pendapatan Mohammad Azlan terjejas apabila beliau diberhentikan kerja akibat pandemik COVID-19, sekali gus memberi kesan kepada pusat jagaannya yang kini berhadapan masalah kekurangan dana.

Memikirkan tanggungjawab yang terletak di atas bahu beliau, Pengerusi Pertubuhan Kebajikan Warga Emas Al-Fattah itu bertukar kerjaya sebagai penghantar makanan dan berniaga ikan segar.

Setiap bulan, Mohammad Azlan akan membawa sekurang-kurangnya 10 orang penghuni untuk pemeriksaan kesihatan. Difahamkan seramai tiga penghuni perlu menjalani rawatan dialisis sebanyak tiga kali seminggu.

Pada awalnya penghuni pusat jagaan itu hanya sedikit, namun selepas pihak hospital meminta bantuan Mohammad Azlan menguruskan warga emas yang tidak dituntut setelah rawatan selesai, jumlah penghuni semakin meningkat.

Pengasas Bersama Teman Malaysia, Iffah Fadhilah berkata, pada bulan Ramadan ini pihaknya berbesar hati untuk memberi khidmat kepada Pertubuhan Kebajikan Warga Emas (PKWE) Al-Fattah ini.

Jelasnya, kempen yang dilancarkan Teman Malaysia untuk membantu warga emas mendapatkan rawatan di hospital serta menjalankan aktiviti yang disukai golongan berkenaan seperti pembelajaran Iqra dan al-Quran.

“Kami menyasarkan dengan pelancaran kempen ini, warga emas ini dapat ditaja selama lapan bulan, bermula dari Mei hingga Disember 2021.

“Oleh itu, saya dengan rendah diri ingin mengajak semua pihak untuk menyokong kempen kami,” katanya ketika dihubungi Ismaweb.net hari ini.

Ramadan 2021 Challenge menyasarkan RM28,848 untuk menampung kos operasi pusat jagaan warga emas itu. Setakat ini, sebanyak RM1,938 dana berjaya dikumpul selepas kempen dilancarkan.


Desakan PRU15 tambah sengsara rakyat

BANGI, 7 Zulkaedah 1443H, Selasa – Cadangan supaya Pilihan Raya Umum ke-15 (PRU 15) diadakan masa terdekat hanya memberi tekanan dan menambah derita rakyat yang dibelenggu pelbagai kekangan ketika ini.

Pesuruhjaya PAS Johor, Abdullah Husin berkata, kini bukanlah masa untuk berebut kuasa politik sebaliknya perlu memberi keutamaan mengurangkan bebanan ditanggung rakyat.

Justeru, beliau menggesa semua pihak menjadikan agenda memakmurkan negara dengan memaksimumkan usaha ke arah mengembalikan kesejahteraan negara.

“Rakyat kini sedang dihimpit oleh kenaikan harga barangan keperluan, kenaikan kos pengurusan dan kesukaran hidup.

“Adalah tidak wajar untuk menambahkan lagi kesengsaraan rakyat,” katanya dalam kenyataan hari ini.

Dalam pada itu, Abdullah turut menggesa semua wakil rakyat yang kini berada di tahun akhir sebelum tamat penggal PRU14 supaya berkhidmat sepenuhnya kepada rakyat.

Beliau berpendirian untuk senada dengan saranan Presiden, Tan Sri Abdul Hadi Awang agar PRU15 tidak diadakan dalam masa terdekat susulan rakyat masih terbeban dengan keadaan ekonomi yang belum pulih.

Katanya, pengurusan pilihan raya pastinya memerlukan kos yang sangat tinggi menyebabkan ia tidak sesuai dilaksanakan pada masa kini.


Pelarian Rohingya: APMM pantau bot dari Indonesia

KUALA LUMPUR, 16 Jamadilakhir 1442H, Jumaat – Agensi Penguatkuasaan Maritim Malaysia (APMM) memberi tumpuan kepada pemantauan semua jenis bot yang melalui perairan negara dari Indonesia bagi menyekat kemasukan pendatang tanpa izin termasuk pelarian Rohingya ke Malaysia.

Ketua Pengarah APMM Laksamana Maritim Datuk Mohd Zubil Mat Som berkata sindiket membawa masuk pendatang tanpa izin ke dalam negara disyaki menggunakan bot nelayan, bot kecil dan bot perdagangan tukar barang.

Beliau berkata antara taktik yang digunakan sindiket dari Indonesia dan Malaysia untuk membawa masuk pendatang tanpa izin termasuk pelarian Rohingya ialah memuatkan mereka dalam bot-bot kecil di kawasan sempadan sebelum mereka dibawa ke daratan.

“Pelarian Rohingya sering menjadikan negara ini sebagai destinasi akhir berdasarkan hasil siasatan kes penyeludupan pendatang tanpa izin di utara tanah air pada awal tahun lepas.

Kita tahu bahawa mereka akan meneruskan perjalanan ke Malaysia kerana keluarga mereka telah berada di sini dan akan menggunakan pelbagai cara serta helah untuk sampai ke negara ini,” katanya kepada Bernama hari ini.

Mohd Zubil berkata, semua pintu masuk dan lorong tikus di kawasan persempadanan negara dikawal ketat menyebabkan sindiket pendatang tanpa izin Rohingya ini telah mengubah destinasi mereka ke Aceh, Indonesia dan menjadikan Aceh sebagai pusat transit.

Katanya, APMM sentiasa bersedia bagi menyekat kemasukan pendatang tanpa izin ke negara ini dengan menempatkan aset termasuk sistem Pengawasan Maritim Laut Malaysia (SWASLA) di lokasi strategik.

Beliau mengulas laporan mengenai ratusan etnik Rohingya hilang dari kem pelarian di Indonesia dan dipercayai diseludup masuk ke Malaysia.

Katanya, APMM sentiasa bekerjasama dengan Angkatan Tentera Malaysia dan Polis Diraja Malaysia serta semua aset di bawah Pasukan Petugas Kebangsaan (NTF) menerusi Op Benteng untuk mengawal ketat kemasukan Rohingya dan pendatang tanpa izin dari negara jiran yang lain. – Bernama


Palestin sahkan dua jangkitan pertama varian Delta

BAITULMAQDIS, 17 Zulkaedah 1442H, Isnin – Pihak berkuasa kesihatan Palestin mengesahkan dua jangkitan pertama COVID-19 dari varian Delta, lapor Agensi Anadolu.

Menteri Kesihatan, Mai al-Kaila mengatakan dalam satu kenyataan bahawa dua gadis di bandar Tebing Barat, Qalqilya dan Salfit yang baru-baru ini kembali dari Emiriah Arab Bersatu (UAE) telah disahkan positif varian baharu.

Beliau memaklumkan, individu yang menjadi kontak rapat dengan dua gadis itu telah dikuarantin.

Al-Kaila memberi amaran bahawa varian Delta ‘adalah varian paling menular di antara semua jenis coronavirus yang lain’.

Pihak berkuasa kesihatan Palestin setakat ini mencatatkan 342,562 kes COVID-19, termasuk 3,825 kematian di Tebing Barat dan Semenanjung Gaza.

Menurut Kementerian Kesihatan, sejumlah 482,695 orang telah diberi vaksin terhadap COVID-19. – Agensi


Peruntukan ahli Parlimen mestilah adil, sama rata

BANGI, 7 Syawal 1444H, Jumaat – Wakil rakyat pembangkang tidak dapat menepati asas untuk menyelesaikan masalah yang berlaku dalam kawasan masing-masing, sekiranya mereka hanya diberikan peruntukan pentadbiran.

Timbalan Presiden PAS, Tuan Ibrahim Tuan Man berkata, jika contoh kawasannya ditimpa bencana, kebakaran atau ribut, sudah tentu peruntukan pembangunan diperlukan segera bagi membantu penduduk yang terjejas.

“Apa sahaja bencana yang berlaku, rakyat akan meminta peruntukan kepada wakil rakyat di kawasan masing-masing.

“Maka, peruntukan pembangunan juga seharusnya dipertimbangkan,” katanya seperti dilapor Berita Harian (BH), hari ini.

Atas dasar itu, Tuan Ibrahim menuntut kerajaan menepati janji dalam memperjuangkan dasar adil dengan memberikan peruntukan kepada semua ahli Parlimen.

Ahli Parlimen Kubang Kerian itu berkata, peruntukan yang disalurkan mestilah sama rata, tanpa mengira daripada blok pembangkang atau kerajaan.

“Janji untuk memberi peruntukan sama rata adalah janji mereka bagi menggambarkan keadilan seperti yang diuar-uarkan semasa kempen Pilihan Raya Umum (PRU) lalu.

“Bagaimanapun, kami akan lihat bukti terlebih dahulu sebagaimana yang dinyatakan (oleh Datuk Seri Ahmad Zahid Hamidi), walaupun kini dengan jelas kerajaan tidak berlaku adil sebagaimana yang dilaungkan dulu,” katanya

Sebelum ini, Timbalan Perdana Menteri, Datuk Seri Ahmad Zahid Hamidi memaklumkan, kerajaan secara dasar bersetuju memberikan peruntukan kepada Ahli Parlimen pembangkang, namun ia hanya membabitkan perbelanjaan pentadbiran.

Rundingan berkaitan peruntukan berkenaan sedang dilakukan oleh Timbalan Perdana Menteri II, Datuk Seri Fadillah Yusof.

“Di peringkat awal, kita setuju (beri peruntukan) untuk perbelanjaan pentadbiran, jumlah peruntukan hanya dapat diputuskan selepas rundingan terbabit selesai dan kemudiannya akan diumumkan oleh Perdana Menteri, Datuk Seri Anwar Ibrahim,” katanya.


Jangan aniaya rakyat hanya kerana dipengaruhi politik jumud

KUALA KANGSAR, 24 Rabiulakhir 1442H, Khamis – Pelantikan Menteri Besar Perak sebanyak tiga kali sejak sejak Pilihan Raya Umum (PRU) ke-14, bukan perkara yang perlu dibanggakan kerana ia tercatat dalam sejarah sebagai cerminan kegagalan.

Sultan Perak, Sultan Nazrin Shah Muizzuddin Shah bertitah, situasi ini sekali gus mencatatkan sejarah baharu yang tidak pernah berlaku dalam sesuatu penggal Dewan Undangan Negeri (DUN) sebelum ini.

“Sejak PRU ke-14, sudah tiga kali istiadat pelantikan Menteri Besar dilakukan. Tetapi perkara ini bukanlah sejarah yang mahu dibanggakan.

“Perkara yang berlaku akan tercatat dalam sejarah sebagai cerminan kegagalan dan bukannya kejayaan.

“Kegagalan kepemimpinan dalam kalangan ahli-ahli politik mendapat jaminan sokongan padu secara konsisten untuk membolehkan fikiran dan tenaga ditumpukan mentadbir urus negeri secara terbaik bagi kepentingan rakyat,” titah baginda.

Baginda turut mengingatkan pemimpin jangan sesekali menganiaya rakyat hanya kerana dipengaruhi emosi dendam dan pemikiran politik yang jumud.

“Jangan dijadikan kancil yang mati tersepit kerana gajah yang tidak berhenti-henti beradu.

“Rakyat dalam semua kawasan Dewan Negeri, sama ada diwakili Ahli Dewan Undangan Negeri (ADUN) Perikatan Nasional (PN) dan Pakatan Harapan (PH) mahukan negeri yang aman lagi makmur dengan pemerintahan yang melaksanakan keadilan dan membina kerukunan,” titah baginda.

Terdahulu, Ahli Dewan Undangan Negeri (ADUN) Kota Tampan, Datuk Saarani Mohamad mengangkat sumpah jawatan sebagai Menteri Besar ke-14 di hadapan Sultan Nazrin.

Pelantikan Saarani adalah susulan peletakan jawatan Datuk Seri Ahmad Faizal Azumu yang juga ADUN Chenderiang pada 5 Disember lalu, selepas beliau gagal mendapat sokongan menerusi usul ‘keyakinan majoriti ahli Dewan terhadap menteri besar’ sehari sebelum itu.

Menerusi usul itu yang dibawa oleh Datuk Abd Manap Hashim (BN-Pengkalan Baru) pada persidangan Dewan Undangan Negeri (DUN) Jumaat lalu, Ahmad Faizal hanya mendapat 10 undi sokongan berbanding 48 menentang manakala satu berkecuali.


Aminuddin ketuai GTA gempur kubu kuat BN di Pahang

BANGI, 17 Rabiulawal 1444H, Jumaat – Gerakan Tanah Air (GTA) Negeri Pahang akan memulakan jelajahnya di Temerloh bagi menerangkan aspirasi-aspirasi yang dibawa gerakan itu kepada rakyat.

Pengerusi GTA Pahang, Aminuddin Yahaya telah memutuskan untuk berani melangkah dan memulakan perjuangan di negeri itu yang sering dianggap sebagai kubu kuat Barisan Nasional (BN).

Justeru, beliau mengajak rakyat di negeri berkenaan untuk hadir ke Himpunan Gerakan Tanah Air Negeri Pahang yang akan diadakan malam esok di Dataran Tok Gajah, Temerloh.

“Seperti yang kita sedia maklum, pelbagai permasalahan terutamanya bab tanah berlaku di negeri Pahang.

“Kita sering kali meluahkan kekesalan kita terhadap sikap dan perangai kerajaan negeri Pahang tetapi tidak diendah dan diremehkan sahaja,” katanya dalam kenyataan, hari ini.

Aminuddin yang juga jurucakap Jawatankuasa Pemandu Gagasan Bangsa (GB) berkata, himpunan itu akan dihadiri pertubuhan bukan kerajaan (NGO) tempatan negeri Pahang yang bersama gagasan berkenaan, termasuk parti-parti komponen GTA iaitu BERJASA, Pejuang, IMAN dan Putra.

“Sahabat-sahabat yang berada di Pahang dijemput hadir. Ayuhlah, segala kekecewaan kita dengan berani melakukan perubahan!.

“Kita berani cakap. Kita berani buat. Kita berani lawan,” katanya.


Kanak-kanak di Lubnan berhenti sekolah demi gaji AS$7 seminggu

BEIRUT, 9 Safar 1444H, Selasa – Kemerosotan ekonomi di Lubnan menyebabkan kanak-kanak kini lebih memilih berhenti sekolah dan bekerja demi mendapatkan gaji AS$7 seminggu, lapor Haaretz.

Kira-kira empat daripada 10 kanak-kanak dan remaja di Lubnan mengurangkan perbelanjaan pendidikan untuk membeli makanan asas, ubat-ubatan dan keperluan lain.

Manakala tiga daripada 10 kanak-kanak terpaksa menghentikan pendidikan mereka untuk mendapatkan wang.

Menurut laporan itu, negara kehilangan generasi pelajar sekolah, guru, pelajar universiti dan pensyarah.

Dengan penyusutan paun di Lubnan, gaji guru juga telah jatuh kepada kira-kira AS$100 sebulan, yang tidak mencukupi untuk membayar kenaikan kos bahan api, kata laporan itu.

Pusat Pengajian Lubnan memberitahu, di beberapa bahagian negara itu, buruh kanak-kanak telah meningkat kepada 45 peratus.

Undang-undang melarang pengambilan pekerja di bawah umur 16 tahun, tetapi tiada sesiapa yang menguatkuasakannya, dan walaupun ada – keluarga miskin tidak mampu untuk mematuhi arahan sedemikian.

Menurut laporan Pertubuhan Bangsa-Bangsa Bersatu (PBB) baru-baru ini, kira-kira 12 peratus daripada semua keluarga di Lubnan terpaksa menarik anak-anak mereka dari sekolah dan menghantar bekerja mendapatkan wang.

Angka berkenaan jelas dokumen itu, tidak menggambarkan realiti dengan tepat: Sukar untuk mengumpul data tentang keciciran sekolah; apatah lagi, ramai kanak-kanak belajar sambilan dan bekerja sepanjang masa, tetapi mereka masih didaftarkan sebagai bersekolah.

Lubnan, yang pernah menjadi simbol pendidikan tinggi di Timur Tengah, sebuah negara yang pelajar sekolah dan pelajar pengajian tinggi berjaya bersaing dari segi ilmu dan celik huruf di dunia, kehilangan seluruh generasi pelajar sekolah dan guru.

Satu tinjauan oleh Pusat Pengajian Lubnan di Universiti Amerika di Beirut mendapati bahawa kira-kira 70 peratus guru merancang untuk meninggalkan profesion itu.

Di samping itu, 89 peratus melaporkan masalah psikologi akibat keadaan ekonomi dan daripada mereka, 69 peratus melaporkan penurunan dalam motivasi untuk mengajar. – Agensi


Laporan isu judi haram di Sg Buloh dihantar ke KPN

KUALA LUMPUR, 20 Muharram 1442H, Selasa – Jabatan Integriti dan Pematuhan Standard (JIPS) Bukit Aman telah menyerahkan laporan khas mengenai Ibu Pejabat Polis Daerah (IPD) Sungai Buloh berhubung kes perjudian di daerah itu kepada Ketua Polis Negara Tan Sri Abdul Hamid Bador pada Jumaat.

Pengarahnya Datuk Zamri Yahya berkata laporan itu merangkumi hasil siasatan pasukan khas selama 10 hari dan aset yang dimiliki pegawai dan anggota IPD Sungai Buloh.

“Siasatan mendapati sebanyak 447 serbuan ke atas premis judi telah dilaksanakan IPD Sungai Buloh dengan 665 orang ditahan dalam tempoh tahun lepas sehingga Julai tahun ini.

“Kami mendapati tindakan itu adalah komprehensif namun menasihatkan mereka untuk mengambil tindakan bersepadu seperti seal (sita) premis judi dan memastikan bangunan itu tidak lagi mendapat bekalan air dan elektrik untuk terus beroperasi,” katanya.

Beliau berkata demikian selepas menyaksikan penyerahan dokumen serah terima tugas sebagai Ketua Polis Kuala Lumpur daripada Datuk Seri Mazlan Lazim kepada Datuk Saiful Azly Kamaruddin di Ibu Pejabat Polis Kontinjen Kuala Lumpur di sini, hari ini. Mazlan dilantik sebagai pengarah Jabatan Logistik dan Teknologi Bukit Aman.

Zamri ketika ditanya mengenai dakwaan pegawai dan anggota melindungi premis perjudian di daerah itu, beliau berkata hasil semakan mendapati aset yang dimiliki pegawai dan anggota adalah munasabah mengikut pangkat mereka.

“Kami sudah buat pemeriksaan aset dan harta benda serta mendapati ia adalah dalam keadaan munasabah dan lazim sesuai dengan pangkat mereka,” katanya.

Jelasnya lagi, sebarang keputusan dan tindakan termasuk rombakan dalaman IPD Sungai Buloh hanya akan dimuktamadkan oleh Ketua Polis Negara dan pihaknya hanya menjalankan siasatan sewajarnya.

Pada Ogos, tular di media sosial video menerusi Facebook Hot Burger Malaysia yang dikongsikan pemilik akaun Facebook Asri Janggut, membangkitkan isu kegiatan perjudian di beberapa unit kedai dan kegiatan penjualan rokok seludup berleluasa di Sungai Buloh.

Ketua Polis Daerah Sungai Buloh Supt Shafa’aton Abu Bakar menafikan dakwaan itu dan menyatakan polis membuka kertas siasatan serta memanggil pengguna laman sosial berkenaan untuk memberikan keterangan.

Sebelum ini, Abdul Hamid dilaporkan berkata keputusan ke atas tindakan dan rombakan dalaman melibatkan IPD Sungai Buloh hanya akan dibuat setelah siasatan berhubung kes perjudian di daerah itu selesai. – Bernama


Polis siasat dakwaan penculikan di Johor Bahru

JOHOR BAHRU, 3 Rabiulawal 1444H, Jumaat – Polis menyiasat dakwaan berlakunya kes penculikan di dua kawasan di bandar raya ini seperti yang tular di aplikasi WhatsApp, semalam.

Timbalan Ketua Polis Daerah Johor Bahru Utara Supt Fariz Ammar Abdullah berkata pihaknya mengesan satu mesej yang mendakwa berlaku kes cubaan menculik seorang pelajar sekolah tadika di Bandar Baru Uda di sini.

Katanya, hantaran itu turut menyatakan bahawa kes penculikan sering berlaku di Taman Perling dan Bandar Baru Uda yang terletak di bawah pentadbiran Ibu Pejabat Polis Daerah Johor Bahru Utara.

“Polis telah mengenal pasti individu yang memuat naik hantaran berkenaan dalam satu kumpulan WhatsApp yang dipercayai disertai oleh sekumpulan individu dan komuniti setempat, polis telah melawat tempat kejadian dan beberapa individu telah ditemu bual.

“Hasil siasatan mendapati tiada sebarang aduan tentang berlakunya kejadian tersebut dan tiada individu yang tampil ke hadapan bagi mengesahkan adanya cubaan menculik atau kehilangan anak seperti didakwa kumpulan terbabit,” katanya dalam kenyataan hari ini.

Beliau berkata siasatan lanjut sedang dijalankan dan menasihatkan orang ramai supaya tidak mudah percaya mesej tular yang boleh menggugat ketenteraman awam.

Fariz Ammar berkata tindakan tegas akan diambil terhadap mana-mana pihak yang menyebarkan berita tidak sahih.

“Mana-mana individu yang didapati menyebarkan berita palsu boleh didakwa mengikut Seksyen 233 Akta Komunikasi dan Multimedia 1998 yang memperuntukkan denda tidak melebihi RM50,000 atau penjara tidak melebihi setahun atau kedua-duanya sekali, jika sabit kesalahan,” tambahnya. – Bernama


3 air pasang besar diramal berlaku pada Januari hingga Februari

KUALA LUMPUR, 29 Jamadilawal 1443H, Isnin – Tiga fenomena air pasang besar diramal berlaku di negara ini bermula awal bulan ini hingga awal bulan depan.

Pengarah Bahagian Pengurusan Sumber Air dan Hidrologi Jabatan Pengairan dan Saliran (JPS) Ir Azmi Ibrahim berkata ia bermula pada 2 hingga 5 Januari, diikuti 18 hingga 21 Januari dan 31 Januari hingga 3 Februari.

Beliau berkata paras air laut yang tinggi sekali gus menjadi faktor berlakunya banjir air pasang besar.

“(Air pasang besar) memang akan menenggelami kawasan-kawasan yang rendah sekiranya tidak diberi perlindungan,” katanya dalam program wawancara Malaysia Petang Ini terbitan Bernama TV hari ini.

Beliau berkata antara perlindungan yang biasa dilakukan adalah membangunkan penghadang di sepanjang pantai bagi mengelak air pasang besar yang akan menyebabkan banjir di kawasan persisiran pantai.

“Suasana akan menjadi lebih buruk sekiranya pada masa sama air sungai itu tinggi disebabkan hujan lebat, jadi air sungai tidak dapat mengalir ke laut dan bertembung dengan air laut yang tinggi, menyebabkan berlakunya pertembungan yang boleh menyebabkan banjir,” katanya.

Terdahulu, JPS melaporkan fenomena air pasang besar dijangka berlaku selama empat hari bermula hari ini hingga Rabu melibatkan kawasan berisiko tinggi termasuk Kuala Muda di Kedah, Bagan Datuk di Perak, Klang, Kuala Langat, Sabak Bernam dan Kuala Selangor di Selangor serta Batu Pahat dan Pontian di Johor. – Bernama


KKM lanjut kontrak petugas kesihatan tamat tahun ini

KUALA LUMPUR, 1 Rejab 1443H, Khamis – Kementerian Kesihatan (KKM) telah memperakukan pelanjutan kontrak petugas kesihatan yang akan tamat kontrak pada tahun ini.

Ketua Setiausaha KKM, Datuk Seri Mohd Shafiq Abdullah dalam satu kenyataan hari ini memaklumkan, Suruhanjaya Perkhidmatan Awam pada 26 dan 28 Januari lepas bersetuju meluluskan pelantikan semula secara kontrak 1,243 Penolong Pegawai Perubatan Gred U29.

Ia melibatkan graduan Institut Latihan KKM yang tamat kontrak pada 2 Februari.

“Pemakluman mengenai pelanjutan kontrak ini telah pun dimaklumkan kepada Ketua Jabatan. Tawaran pelanjutan kontrak bagi kohort lain yang tamat kontrak dalam tahun 2022 akan dibuat secara berfasa sebaik perakuan KKM diluluskan oleh agensi pusat dan Suruhanjaya Perkhidmatan Awam,” katanya.

Mohd Shafiq berkata, pelanjutan kontrak ini dibuat mengambil kira situasi negara dalam peralihan dari fasa pandemik ke fasa endemik dan usaha memulihkan perkhidmatan tertangguh akibat pandemik COVID-19.

Merujuk kepada artikel disiarkan sebuah akhbar semalam bertajuk “Giliran Penolong Pegawai Perubatan Mogok Esok?”, beliau berkata, KKM menghargai peranan penting Penolong Pegawai Perubatan di KKM bersama barisan hadapan lain khususnya dalam menangani pandemik. – Bernama


Pembubaran Parlimen dalam tempoh terdekat tidak wajar: PAS

KUALA TERENGGANU, 7 Rabiulawal 1444H, Selasa – Pembubaran Parlimen dalam tempoh terdekat adalah tidak wajar dan tidak perlu disegerakan, kata Presiden PAS Tan Sri Abdul Hadi Awang.

Beliau berkata PAS berpandangan sedemikian dengan mengambil kira faktor pemulihan ekonomi dan jangkaan musim tengkujuh yang menyukarkan rakyat serta jentera kerajaan.

“PAS tetap akan meneruskan perbincangan dan rundingan dengan semua pihak (parti politik, NGO (badan bukan kerajaan), ahli akademik, tokoh masyarakat) ke arah menjayakan agenda perpaduan ummah, bagi mencapai titik persamaan dan mengelakkan pertembungan sesama sendiri, sekali gus mengalahkan Pakatan Harapan,” katanya dalam kenyataan hari ini.

Abdul Hadi berkata PAS berpendirian dalam apa jua keadaan, kepentingan negara dan rakyat hendaklah didahulukan, di samping langkah-langkah pemulihan ekonomi yang perlu terus disokong, khususnya melalui Bajet 2023 yang akan dibentangkan pada 7 Okt ini. – Bernama


13 kes hari ini

KUALA LUMPUR, 8 Zulhijjah 1441H, Rabu –  Sejumlah 13 kes baharu dilaporkan hari ini, menjadikan jumlah kumulatif kes positif COVID-19 di Malaysia kini sebanyak 8,956 kes.

Ketua Pengarah Kesihatan, Datuk Dr Noor Hisham Abdullah berkata, daripada 13 kes baharu itu, lapan kes adalah kes import yang mendapat jangkitan di luar negara melibatkan empat rakyat Malaysia dan empat bukan warganegara yang dibenarkan masuk ke Malaysia.

Beliau menjelaskan kes import itu dari United Kingdom (dua kes di Kuala Lumpur), India (dua kes di Kuala Lumpur), Filipina (satu kes di Kuala Lumpur), Pakistan (satu kes di Kuala Lumpur), Gambia dan Ukraine masing-masing satu kes di Selangor.

“Oleh itu, jumlah kes aktif dengan kebolehjangkitan COVID-19 adalah 220 kes. Mereka telah diasingkan dan diberi rawatan,” katanya dalam kenyataan mengenai situasi semasa COVID-19, hari ini.

Dr Noor Hisham berkata, daripada lima kes penularan di dalam negara, ia melibatkan tiga kes dalam kalangan warganegara, iaitu di Johor yang berkaitan satu kes saringan di tempat kerja, di Sarawak (satu kes Kluster Sentosa) dan Sabah (satu kes saringan bergejala di Hospital Queen Elizabeth).

Dua kes di kalangan bukan warganegara melibatkan satu kes Kluster Mambong di Sarawak dan satu kes saringan pendatang tanpa izin di Perlis.

Mengenai status terkini Kluster Mambong dan Kluster Sentosa di Sarawak, beliau memaklumkan  setakat jam 12 tengah hari ini, 198 orang disaring di dalam Kluster Mambong melibatkan 188 warganegara dan 10 bukan warganegara.

“Daripada jumlah itu, tujuh dikesan positif COVID-19, dengan dua kes terdiri daripada bukan warganegara, dan sehingga kini 191 didapati negatif,” menurutnya.

Bagi Kluster Sentosa, Dr Noor Hisham berkata 1,026 orang telah disaring dengan 31 dikesan positif COVID-19, 888 negatif dan 107 masih menunggu keputusan.

“Kluster ini telah melibatkan kes sehingga generasi kedua. Punca jangkitan adalah masih di dalam siasatan, namun, hasil siasatan awal mendapati bahawa kemungkinan besar punca adalah daripada aktiviti di dalam komuniti,” katanya.

Selain itu, beliau memaklumkan terdapat lima kes pulih hari ini, menjadikan jumlah kumulatif kes yang telah pulih sepenuhnya sebanyak 8,612 kes atau 1.38 peratus daripada jumlah keseluruhan kes.

Hanya dua kes positif sedang dirawat di Unit Rawatan Rapi (ICU) dan tiada pertambahan kes kematian berkaitan COVID-19 dilaporkan hari ini, justeru jumlah kumulatif kes kematian COVID-19 sehingga ini kekal 124 kes, katanya. – Bernama


Kes rasuah projek solar ditangguh lagi, status MySejahtera Rosmah masih jingga

KUALA LUMPUR, 8 Jamadilawal 1443H, Isnin – Perbicaraan kes rasuah Datin Seri Rosmah Mansor berkaitan projek tenaga solar untuk 369 sekolah luar bandar di Sarawak, ditangguhkan buat kali ketiga setelah status MySejahteranya masih menunjukkan beliau mempunyai kontak rapat dengan individu positif COVID-19.

Hakim Mahkamah Tinggi Mohamed Zaini Mazlan menangguhkan perbicaraan kes itu selepas Timbalan Pendakwa Raya (TPR) kanan Datuk Seri Gopal Sri Ram memaklumkan mengenai status MySejahtera Rosmah yang masih jingga.

“Saya dimaklumkan oleh rakan saya bahawa anak guam mereka masih tidak dapat hadir ke mahkamah kerana statusnya (MySejahtera jingga). Saya berada dalam situasi yang sangat sukar kerana saya sudah mencadangkan kepada mahkamah mengenai kemungkinan mengadakan perbicaraan secara hibrid.

“Saya juga mencadangkan bahawa kami akan memudahkan Rosmah memberikan keterangan dari rumahnya, dengan kehadiran dua timbalan pendakwa raya dan peguam bela boleh menemaninya dengan pegawai mahkamah turut hadir,” kata Sri Ram.

Peguam Datuk Jagjit Singh yang mewakili Rosmah mengesahkan status Rosmah MySejahtera masih tidak berubah sehingga hari ini dan beliau memohon maaf atas perkara itu.

“Perbicaraan seterusnya dijadualkan pada 23 Disember dan saya memberi jaminan anak guam saya akan dapat hadir. Saya lebih suka prosiding dijalankan seperti biasa dengan semua pihak hadir secara fizikal di mahkamah,” kata Jagjit.

Bagaimanapun, hakim berkata, beliau akan mengambil kira cadangan Sri Ram untuk prosiding perbicaraan secara hibrid bagi memastikan kesinambungan perbicaraan tanpa gangguan lagi.

“Saya akan meneliti peruntukan berkaitan dan jika ia boleh dilakukan, saya akan memaklumkan kepada semua pihak terlebih dahulu dan itu dengan andaian status tertuduh kekal kecuali biru. Jika statusnya kembali biru, semuanya baik dan tidak perlu menyusahkan diri kita untuk sebarang peruntukan lain.

“Saya perlu membuat ketetapan kerana kita tidak boleh berterusan seperti ini, perbicaraan perlu berakhir,” kata hakim.

Mahkamah kemudian menetapkan dua tarikh perbicaraan tambahan iaitu 23, 24 Disember dan enam hari lagi, pada 10, 11, 12, 13 dan 14 Januari serta 4 Februari tahun depan bagi perbicaraan itu.

Pada 8 dan 10 Disember, hakim menangguhkan perbicaraan kes Rosmah kerana prosedur operasi standard (SOP) kompleks mahkamah hanya membenarkan orang yang berstatus biru MySejahtera boleh memasuki bangunan dan tidak membenarkan mereka yang mempunyai kontak rapat atau kasual (dengan kes COVID-19) masuk ke dalam premis.

Rosmah, 70, dituduh meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai ganjaran membantu Jepak Holdings mendapatkan projek bernilai RM1.25 bilion untuk membekalkan tenaga hibrid solar kepada 369 sekolah luar bandar di Sarawak. – Bernama


Kes COVID-19 terus menurun di seluruh dunia: WHO

GENEVA, 20 Ramadan 1443H, Jumaat – Jumlah kes baharu COVID-19 dan kematian di seluruh dunia terus menurun sejak akhir Mac, menurut Pertubuhan Kesihatan Sedunia (WHO).

Organisasi kesihatan global itu berkata, lebih lima juta kes jangkitan dan 18,000 kematian dilaporkan pada minggu lalu.

“Sepanjang minggu 11 hingga 17 April, lebih lima juta kes dan lebih 18,000 kematian dilaporkan di enam wilayah WHO, masing-masing menurun 24 peratus dan 12 peratus berbanding minggu sebelumnya,” kata WHO.

Sehingga 17 April, lebih 500 juta kes yang disahkan dan lebih enam juta kematian dilaporkan di seluruh dunia, katanya.

Semua wilayah melaporkan trend penurunan dalam jumlah jangkitan dan kematian baharu secara mingguan.

“Trend ini harus ditafsirkan dengan berhati-hati kerana beberapa negara secara beransur-ansur mengubah strategi ujian COVID-19 mereka, menyebabkan bilangan keseluruhan ujian yang dilakukan lebih rendah dan akibatnya bilangan kes yang dikesan lebih rendah,” kata WHO.

Menurutnya, Korea Selatan melaporkan jumlah kes baharu mingguan tertinggi iaitu 972,082 kes, turun sebanyak 33 peratus, Perancis (827,350 menurun 11 peratus), Jerman (769,466 turun sebanyak 25 peratus), Itali (421,707 penurunan sebanyak enam peratus) dan Jepun (342,665 naik satu peratus).

Jumlah kematian tertinggi mingguan dilaporkan di Amerika Syarikat (3,076, turun sebanyak sembilan peratus), Russia (1,784, penurunan 11 peratus), Korea Selatan (1,671 pengurangan 24 peratus), Jerman (1,227 turun sebanyak 27 peratus) dan Itali (944 turun lima peratus). – Agensi


BERSATU akan bersama PAS, STAR, SAPP dan GERAKAN

1. Mesyuarat Majlis Pimpinan Tertinggi (MPT) Parti Pribumi Bersatu Malaysia (BERSATU) pada hari ini telah dipengerusikan oleh Presiden, YAB Tan Sri Dato’ Hj. Muhyiddin Yassin.

2. Dalam mesyuarat tersebut, BERSATU menzahirkan kesyukuran atas kejayaan Kerajaan Perikatan Nasional menempuhi tempoh satu tahun mentadbir negara.

3. Dalam tempoh pentadbiran satu tahun itu, Kerajaan Perikatan Nasional telah berjaya menjulang prinsip-prinsip urus tadbir kerajaan yang baik, telus serta berintegriti terutamanya dalam memelihara kebebasan badan kehakiman dan kedaulatan undang-undang.

4. Dalam menghadapi pandemik COVID-19 dan situasi ekonomi yang mencabar, kestabilan politik adalah amat penting bagi memastikan segala perancangan kerajaan dapat direalisasikan dengan berkesan.

5. Justeru, BERSATU mengucapkan terima kasih kepada semua parti politik yang setia dan istiqamah dalam mendukung serta mempertahankan aspirasi Kerajaan Perikatan Nasional.

6. Berhubung surat yang dihantar oleh Presiden UMNO bertarikh 26 Februari 2021, BERSATU memandang serius terhadap kandungan surat tersebut kerana ia mempunyai implikasi yang besar terhadap kerjasama di masa hadapan antara UMNO, BERSATU dan Perikatan Nasional.

7. Dalam hal ini, BERSATU memutuskan untuk terus fokus memperkasakan gerak kerja bersama rakan-rakan dalam Parti Perikatan Nasional iaitu PAS, STAR, SAPP dan GERAKAN berlandaskan perjuangan yang jujur dan ikhlas kepada rakyat bagi memenangi pilihanraya akan datang.

8. BERSATU juga berpendirian bahawa Kerajaan Perikatan Nasional pimpinan Perdana Menteri, YAB Tan Sri Dato’ Hj. Muhyiddin Yassin masih utuh dan berfungsi untuk memberi khidmat kepada rakyat.

DATUK SERI HAMZAH ZAINUDIN
Setiausaha Agung Parti Pribumi Bersatu Malaysia (BERSATU)
4 Mac 2021, Putrajaya


GTA nekad takkan kerjasama dengan parti ‘rosak’

Oleh Siti Hafidah Abd Ghaffar

KUALA LUMPUR, 28 Safar 1444H, Ahad – Gerakan Tanah Air (GTA) sama sekali tidak akan bekerjasama dengan mana-mana parti politik yang ‘rosak’ ketika mentadbir kerajaan.

Pengerusi Penajanya, Tun Dr Mahathir Mohamad berkata, GTA – yang disertai empat parti iaitu Pejuang, BERJASA, Parti Bumiputera Perkasa Malaysia (Putra) dan Parti Perikatan India Muslim Nasional (Iman) – akan memilih parti tertentu atas dasar membersihkan kerajaan.

“Kita nak kena tentukan parti jenis mana yang boleh ada bersama. Kita nak bersihkan kerajaan. Kalau kita bekerjasama dengan parti yang rosakkan kerajaan, usaha untuk bersihkan kerajaan ini akan gagal.

“Sebab itu, kita pilih-pilih dengan siapa yang kita nak bekerjasama,” katanya ringkas kepada media selepas program Dialog Parti Politik Melayu-Islam, di Hotel Adamson Kuala Lumpur, di sini hari ini.

Beliau berkata demikian bagi menjawab persoalan sama ada GTA terbuka kepada PAS dan Parti Pribumi Bersatu Malaysia (Bersatu).

Sementara itu, ditanya mengenai keputusan Mahkamah Tinggi melepas dan membebaskan Datuk Seri Ahmad Zahid Hamidi daripada 40 pertuduhan rasuah yang dihadapinya berhubung Sistem Visa Luar Negara (VLN) baru-baru ini, Dr Mahathir berkata, isu itu tidak berhenti di situ sahaja.

“Itu mahkamah buat keputusan.

“Tapi Zahid bukan habis di situ sahaja. Ada lagi satu kes yang perlu jawab. Kita tengoklah apa yang nak berlaku,” katanya.

Ahmad Zahid yang juga Ahli Parlimen Bagan Datuk didakwa menerima suapan daripada syarikat Ultra Kirana Sdn Bhd (UKSB) untuk dirinya selaku Menteri Dalam Negeri ketika itu, berkaitan kontrak syarikat terbabit sebagai pengendali Pusat Sehenti (OSC) di China dan Visa Luar Negara (VLN).

Keputusan di akhir kes pendakwaan dibuat oleh Hakim Mohd Yazid selepas mahkamah selesai mendengar keterangan 18 saksi di mana pendakwaan menutup kesnya pada 11 Ogos lalu, dalam prosiding perbicaraan yang berlangsung selama 33 hari bermula pada 24 Mei tahun lalu.

Ahmad Zahid, 69, berdepan 33 tuduhan menerima suapan SG$13.56 juta daripada UKSB untuk dirinya selaku Menteri Dalam Negeri ketika itu, bagi melanjutkan kontrak syarikat berkenaan sebagai pengendali Pusat Sehenti (OSC) di China dan Visa Luar Negara (VLN) mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama.

Bagi tujuh lagi pertuduhan, Ahmad Zahid didakwa mendapatkan untuk dirinya wang tunai SG$1.15 juta, RM3 juta, 15,000 Swiss Franc dan AS$15,000 daripada UKSB yang mempunyai kaitan dengan tugas rasmi beliau ketika itu.

Semua kesalahan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.

Untuk rekod, selain kes membabitkan VLN, Ahmad Zahid turut dibicarakan atas 47 pertuduhan pecah amanah, rasuah dan pengubahan wang haram membabitkan Yayasan Akalbudi.


WhatsApp sekat akaun 17 wartawan Palestin

GAZA, 14 Syawal 1442H, Rabu – Aplikasi WhatsApp didakwa menyekat akaun wartawan Palestin bagi mengelakkan mereka berkomunikasi dengan sumber, editor dan dunia di luar Semenanjung Gaza.

Menurut Associated Press, 17 wartawan di Gaza mengesahkan akaun WhatsApp mereka disekat – selepas gencatan senjata Jumaat lalu.

Sekatan aplikasi berkenaan termasuk ketua wartawan Al Jazeera, Wael al-Dahdouh dan wartawan Hisham Zaqqout.

Menjelang tengah hari Isnin, hanya empat wartawan – yang bekerja untuk Al Jazeera – mengesahkan akaun mereka telah dipulihkan.

12 daripada 17 wartawan yang dihubungi oleh AP mengakui mereka ada menyebarkan maklumat yang berkaitan dengan operasi ketenteraan Pejuang Hamas.

Al-Dahdouh memberitahu, aksesnya ke WhatsApp disekat sekitar subuh pada hari Jumaat sebelum dibuka semula pada hari Isnin.

Zaqqout, rakan sekerja al-Dahdouh, menyifatkan sekatan itu ‘mengejutkan dan tidak berasas’ kerana mereka tidak melanggar dasar kandungan dan syarat penggunaan.

Zaqqout juga mengatakan, dia telah menerima banyak amaran daripada Facebook bahawa akaunnya mungkin di hapuskan atas dakwaan melanggar syarat penggunaan.

Akaun WhatsApp mereka disekat selama tiga hari sebelum diaktifkan kembali pada hari Isnin, setelah pengurusan saluran di Qatar berkomunikasi dengan pentadbiran WhatsApp di Amerika Syarikat.

“Saya kehilangan maklumat, gambar, nombor, mesej dan komunikasi,” kata al-Dahdouh.

Dalam satu laporan terbaharu, 500 kes direkodkan membabitkan hak digital penduduk Palestin dicabul antara 6 Mei hingga 19 Mei.

“Kandungan dan akaun dipadamkan, dikurangkan atau dihadkan, tanda pagar (hashtag) disembunyikan, dan kandungan arkib dihapuskan,” menurut laporan itu.

Terdahulu, pejabat Al-Jazeera di Gaza yang juga menempatkan pejabat Associated Press musnah dalam serangan udara negara haram Israel. – Agensi


Israel ancam bom, trak bantuan Mesir terpaksa berundur

GAZA, 25 Rabiulawal 1445H, Rabu – Trak yang membawa bantuan penting, termasuk bahan api dari Mesir ke Semenanjung Gaza terpaksa berundur selepas pengganas Israel mengancam untuk mengebomnya jika memasuki wilayah berkenaan.

Hak Asasi Manusia Sinai memaklumkan, Israel memberi amaran kepada Mesir supaya menarik balik trak bantuan berkenaan ke wilayah yang sedang berperang itu.

Kumpulan hak asasi manusia itu berkata, pihaknya memperoleh rakaman eksklusif yang mengesahkan trak minyak dan bantuan kemanusiaan Mesir disekat daripada akses ke tanah Rafah yang melintasi sempadan.

Ini selepas Israel mengeluarkan amaran kepada pihak berkuasa Mesir bahawa jika ia membawa bekalan bantuan ke Semenanjung, trak itu akan dibom.

Saluran 12 Israel juga melaporkan bahawa negara haram itu telah menghantar mesej ke Mesir berhubung isu penghantaran bantuan.

Ini berlaku sehari selepas Menteri Pertahanan Israel, Yaov Gallant mengarahkan penutupan sepenuhnya Semenanjung Gaza, termasuk larangan kemasukan makanan, air, bahan api atau akses kepada elektrik.

Arahan itu dikeluarkan tatkala pengganas Israel memperhebat serangannya ke atas Semenanjung Gaza, yang kini sudah mengorbankan 900 rakyat Palestin. – Agensi


Agong zahir harapan MoU Kerajaan, PH akhiri kemelut politik

BANGI, 8 Safar 1443H, Rabu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan harapan bahawa Memorandum Persefahaman (MoU) Transformasi dan Kestabilan Politik yang dimeterai antara kerajaan dan Pakatan Harapan (PH) pada Isnin, dapat mengakhiri kemelut politik dengan segera.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan hari ini berkata Seri Paduka turut menzahirkan harapan agar semua Ahli Dewan Rakyat dapat mengetepikan agenda politik dengan bersatu hati serta bersepakat berusaha menangani pandemik COVID-19 demi kepentingan rakyat dan negara.

“Yang di-Pertuan Agong menzahirkan rasa syukur dan sukacita dengan pendekatan bersejarah kerjasama rentas parti yang telah dimeterai melalui MoU Transformasi dan Kestabilan Politik pada 13 Sept lepas.

“Seri Paduka mengulangi pandangan Baginda bahawa rakyat tidak wajar dibebankan dengan kemelut politik yang tidak berkesudahan pada ketika negara bergelut menghadapi isu kesihatan dan kelembapan ekonomi akibat pandemik COVID-19,” kata Ahmad Fadil.

Ahmad Fadil berkata Seri Paduka menegaskan pemeteraian MoU itu juga selaras dengan pendirian Raja-Raja Melayu akan pentingnya pembentukan kerajaan yang stabil dan berfungsi dengan cekap serta berhemah dalam keadaan negara menghadapi pelbagai krisis.

“Oleh hal yang demikian, Seri Paduka menasihati Ahli-ahli Dewan Rakyat supaya memberikan keutamaan kepada kemaslahatan rakyat dan kesejahteraan negara pada sesi sidang Parlimen yang kini sedang berlangsung.

“Seri Paduka turut menasihati Ahli-ahli Dewan Rakyat supaya mengembalikan fokus kepada usaha memerangi pandemik COVID-19 serta membawa kembali sinar kepada rakyat dan negara,” katanya.

Datuk Pengelola Bijaya Diraja berkata Al-Sultan Abdullah menzahirkan keyakinan bahawa selari dengan kestabilan politik dan peningkatan kadar vaksinasi penduduk serta bantuan tambahan oleh kerajaan, proses pemulihan ekonomi negara dapat dipercepatkan yang mana faktor-faktor itu merupakan kunci kepada keyakinan semua pihak yang berkaitan dan para pelabur.

Sehubungan itu, Ahmad Fadil berkata Seri Paduka menegaskan kerajaan perlu mempercepatkan penggubalan dasar-dasar yang mesra perniagaan dan pelaburan bagi meningkatkan lagi daya saing negara.

Dalam pada itu, beliau berkata Al-Sultan Abdullah menyeru seluruh rakyat menzahirkan solidariti dan sokongan padu kepada para petugas barisan hadapan dengan bersama berganding bahu berdisiplin mematuhi prosedur operasi standard (SOP) dan semua perintah yang telah ditetapkan kerajaan.

“Seri Paduka turut menyeru seluruh rakyat agar bertenang dan bersama Baginda mendoakan agar negara sentiasa berada di bawah lindungan Allah SWT, dijauhi dari sebarang musibah dan wabak COVID-19 dapat dibendung serta diakhiri dengan segera,” kata Ahmad Fadil. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


COVID-19: 440,569 kes di Indonesia

JAKARTA, 23 Rabiulawal 1442H, Isnin – Jangkitan COVID-19 di Indonesia kini berjumlah 440,569 kes selepas mencatatkan 2,853 lagi kes positif baharu dalam tempoh 24 jam.

Bagaimanapun, sebanyak 372,266 pesakit yang disahkan positif virus itu, telah sembuh daripada jangkitan berkenaan.

Berdasarkan data yang disiarkan di laman twitter rasmi Badan Nasional Pengurusan Bencana Indonesia @BNPB_Indonesia hari ini, sebanyak 57,925 lagi pesakit masih dalam pemantauan virus itu.

Bagi tempoh 12 tengah hari semalam sehingga 12 tengah hari ini juga, sebanyak 75 lagi kematian berlaku, menjadikan jumlah kematian kumulatif di republik itu kini 14,689 orang.

Provinsi Jakarta masih mencatatkan kes positif keseluruhan tertinggi di republik itu iaitu 112,743 kes dengan tambahan 726 kes baharu manakala provinsi Jawa Timur merekodkan jumlah kematian keseluruhan tertinggi iaitu 3,913 orang. -Bernama


PH bincang kerjasama Anwar, Tun M?

KUALA LUMPUR, 3 Jamadilakhir 1442H, Sabtu – Majlis Presiden Pakatan Harapan (PH) dilaporkan membincang cadangan kerjasama antara Pengerusinya, Datuk Seri Anwar Ibrahim dan Pengerusi Penaja Parti Pejuang Tanah Air (Pejuang), Tun Dr Mahathir Mohamad dalam menghadapi Pilihan Raya Umum ke-15 (PRU15).

Difahamkan cadangan kerjasama itu dibangkitkan Setiausaha Agung DAP, Lim Guan Eng pada mesyuarat yang diadakan pada 11 Januari lalu.

Astro Awani melaporkan, sumber dalaman PKR bagaimanapun memaklumkan, tiada sebarang keputusan dibuat berhubung cadangan itu.

“Memang benar isu kerjasama di antara Anwar dan Dr Mahathir dibincang dalam mesyuarat Majlis Presiden PH pada Isnin lalu, tapi tiada sebarang keputusan diambil.

“Hal itu berada pada kedudukan tiada sebarang komitmen dibuat,” kata sumber.

Sumber yang didakwa rapat dengan Anwar memberitahu, kira-kira 95 peratus perbincangan dalam mesyuarat melibatkan isu darurat dan ancaman COVID-19.

Sebelum ini, sebuah akhbar berbahasa Cina melaporkan, Anwar sedia bekerjasama dengan Dr Mahathir dan Presiden Warisan, Datuk Seri Mohd Shafie Apdal dalam menghadapi PRU15.

Dr Mahathir bagaimanapun pada 31 Disember lalu, membayangkan kerjasama dengan Anwar tidak mungkin berulang.


Taliban takkan bertolak ansur lagi dengan pencerobohan Pakistan

KABUL, 23 Ramadan 1443H, Isnin – Pemangku Menteri Pertahanan Afghanistan, Mullah Mohammad Yaqoob menegaskan Taliban tidak akan bertolak ansur lagi dengan ‘pencerobohan’ daripada negara jirannya berikutan membantah serangan udara yang didakwa dilakukan, Pakistan.

Penegasan berkenaan dibuat selepas Taliban mengutuk tindakan Pakistan yang melancarkan serangan udara sehingga mengorbankan puluhan penduduk di wilayah Kunar dan Khost.

Pakistan bagaimanapun tidak mengesahkan sebarang penglibatan dalam serangan udara di sempadan Afghanistan namun berkata kedua-dua negara tersebut adalah ‘negara bersaudara’.

“Kami menghadapi masalah dan cabaran daripada dunia dan negara jiran, contoh yang jelas adalah pencerobohan di wilayah kami di Kunar,” kata Mullah.

Beliau berkata demikian ketika menghadiri majlis memperingati kematian bapanya, Mullah Mohammad Omar yang merupakan pengasas Taliban.

Beliau dalam masa sama tetap bertegas untuk tidak bertolak ansur lagi dengan pencerobohan yang dilakukan tersebut.

“Sebelum ini, kami telah banyak bertolak ansur dengan serangan demi kepentingan negara namun untuk kali tiada lagi perkara tersebut,” katanya.

Sementara itu jurucakap Menteri Luar Pakistan enggan mengulas lanjut namun mengharapkan penglibatan jangka panjang dengan Afghanistan boleh menjamin keamanan.

“Pakistan dan Afghanistan adalah adik-beradik, kerajaan dan rakyat kedua-dua negara menganggap keganasan sebagai ancaman yang serius dan telah lama menderita akibat bencana tersebut.

“Oleh itu, adalah penting bagi kedua-dua negara untuk melibatkan diri secara bermakna melalui saluran yang tepat untuk bekerjasama dalam memerangi keganasan rentas sempadan dan mengambil tindakan terhadap kumpulan pengganas,” kata jurucakap itu.

Minggu lalu, Taliban memanggil Duta Pakistan dan menyatakan bantahan terhadap serangan berkenaan.

Pegawai tempatan berkata, serangan yang didakwa dilakukan tentera Pakistan telah mengorbankan 36 orang penduduk.

Malah Ketua agensi kanak-kanak Pertubuhan Bangsa-Bangsa Bersatu (PBB) di Afghanistan berkata, kira-kira 20 kanak-kanak terbunuh dalam serangan udara di Khost dan Kunar pada 16 April.

Sejak Taliban mengambil alih Afghanistan pada Ogos tahun lalu, terdapat banyak perselisihan dengan Pakistan.

Lebih mengecewakan lagi, tentera Pakistan telah meningkatkan operasi di sepanjang sempadan Afghanistan dalam beberapa bulan kebelakangan ini. – Agensi


Umrah: Tiada pengumuman rasmi dari Arab Saudi

KUALA LUMPUR, 30 Muharram 1442H, Jumaat – Tiada sebarang pengumuman rasmi dari Kerajaan Arab Saudi berhubung kebenaran menunaikan umrah setakat ini, kata Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri.

Beliau berkata, perkara itu disentuh beliau dalam pertemuannya dengan Duta Besar Arab Saudi ke Malaysia Mahmoud Hussein Saeed Qattan, empat hari lepas.

“Saya bertemu dengan Duta Arab Saudi lebih kurang empat hari lepas, saya ada utarakan.. rasa-rasa bila (agaknya) visa umrah secara rasmi dibuka, dan beliau nyatakan setakat ini tidak ada pengumuman rasmi mengenainya,” katanya kepada pemberita selepas merasmikan Kursus Pasca Perkahwinan Islam Fasa ‘Sehati Sejiwa’ 2020 di sini, hari ini.

Mengenai program berkenaan, Dr Zulkifli berkata, ia merupakan projek perintis sebagai sebahagian daripada insiatif bagi mengurangkan kadar penceraian dalam negara.

Kursus yang dihadiri 15 pasangan suami isteri itu diadakan khusus bagi memantapkan ilmu dan pengetahuan peserta ke arah mengukuhkan keharmonian rumah tangga bagi mendepani pelbagai cabaran kehidupan termasuk ujian pandemik COVID-19. – Bernama


MPM sokong Malaysia tak tunduk tekanan AS, tegas bersama Palestin

Oleh Ainul Illia Meor Suzurudin

BANGI, 4 Rabiulakhir 1445H, Khamis – Majlis Perundingan Melayu (MPM) menyokong penuh kenyataan Duta Besar Malaysia ke Amerika Syarikat (AS), Datuk Seri Mohamed Nazri Abdul Aziz yang enggan tunduk dengan tekanan AS berkaitan isu Palestin.

Pengerusi Biro Politik dan Kepimpinan MPM, Shahbudin Embun berkata, pihaknya menyokong ketegasan Malaysia dalam isu Palestin yang sejak 75 tahun lalu terpaksa berdepan dasar aparteid, genosid dan penghapusan etnik dilakukan rejim Israel secara berterusan.

Beliau berkata, MPM juga mengecam AS, blok Barat, Kesatuan Eropah (EU) dan Pertubuhan Perjanjian Atlantik Utara (NATO) serta negara-negara yang menyokong Israel.

“MPM mengutuk mereka yang menyokong Israel tanpa melihat tahap kezaliman, penindasan yang dilakukan terhadap hak asasi manusia yang dilaung-laungkan mereka sebelum ini.

“Menyokong kezaliman Israel menandakan sudah hilang ketamadunan manusia sejagat. Ini kerana Israel terbukti tanpa sebarang keraguan bahawa mereka adalah negara pengganas,” katanya kepada Ismaweb.net, hari ini.

Semalam, Astro Awani melaporkan, Mohamed Nazri memaklumkan dihubungi pihak Jabatan Negara Amerika Syarikat yang menyatakan rasa kurang senang Washington terhadap beberapa kenyataan keras Malaysia terhadap Israel.

Ketika ditanya pihak Jabatan Negara Amerika Syarikat adakah mungkin Malaysia akan menyatakan rasa simpati terhadap nasib rakyat Israel, Mohamed Nazri menegaskan simpati Malaysia adalah hanya untuk Palestin.

Beliau menegaskan bahawa Israel tidak perlu menjadi seolah-olah mangsa, sedangkan kekejaman mereka lebih teruk dan tidak berperikemanusiaan, dan tidak perlu juga dipersoalkan sokongan Malaysia kepada Hamas kerana gerakan itu dilantik oleh rakyat Gaza sendiri menerusi pilihan raya.

Mohamed Nazri juga memberitahu pihak Jabatan Negara Amerika Syarikat bahawa Malaysia akan sentiasa bersolidariti dengan rakyat Palestin di Gaza dan Tebing Barat.

Tegas beliau, dalam apa juga situasi Israel yang seharusnya segera menghentikan pengeboman di Gaza dan membuka laluan koridor kemanusiaan di Rafah, Mesir.


PAS sahut cabaran Pemuda UMNO terima PAN dalam MN

BANGI, 4 Jamadilawal 1443H, Khamis – Tidak mustahil bagi PAS untuk menerima Parti Amanah Negara (PAN) menyertai Muafakat Nasional (MN).

Namun ia hanya boleh dilakukan sekiranya parti itu tidak bersama dengan DAP dalam Pakatan Harapan (PH).

Naib Presiden PAS, Datuk Mohd Amar Nik Abdullah berkata, seiring dengan realiti politik semasa yang dinamik, keutamaan perlu diletakkan pada kepentingan agama dan negara.

“Sekarang ini kerana Amanah bersama DAP, itu isunya.

“Masa dulu kita tolak Bersatu kerana dia bersama DAP, bila mereka berpisah maka kita boleh berbincang,

“(Apa akan jadi) masa depan kita tak tahu, tapi masa ini realitinya, politik ini dinamik dan kita pula lihat keperluan semasa dan kepentingan agama dan negara,” katanya seperti dilapor Astro Awani, hari ini.

Beliau berkata demikian sebagai menyahut cabaran dikemukakan Exco Pemuda UMNO, Datuk Dr Najmil Faiz Mohamed Aris yang membangkitkan isu penyatuan antara PAS dan PAN.

Sebelum ini, PAS dicabar membuktikan dasar penyatuan ummah yang diperjuangkan dengan menerima PAN menyertai gabungan MN.

Ia susulan tindakan PAS menolak MN jika UMNO enggan menerima Bersatu dan pertubuhan bukan kerajaan (NGO) menyertai gagasan itu.

Menurut Presiden PAS, Tan Sri Abdul Hadi Awang, berdasarkan piagam MN, kedua-dua parti itu sedia menerima parti lain termasuk Bersatu dan NGO.

“Apabila sampai ke peringkat pelaksanaan, kepemimpinan UMNO hanya mahu parti itu dan PAS saja dalam MN, ini bermakna ia sudah lari daripada perjanjian.

“UMNO tak boleh mengarahkan PAS kerana kami parti tersendiri. Kalau nak suruh PAS dengan UMNO saja (dalam MN) itu tak boleh.

“Sebab kita dah berjanji dengan parti lain, bahkan tetapkan tarikh nak berjumpa dengan Bersatu dan parti lain termasuk nak terima Bersatu masuk MN,” katanya.

Mohd Amar berkata, kenyataan Presiden PAS itu jelas bahawa hubungan MN bukan sahaja melibatkan PAS dan UMNO semata-mata, sebaliknya hubungan ke arah penyatuan ummah membabitkan parti Melayu lain dan NGO.

Katanya juga, tidak berbangkit soal MN diketepikan, sebaliknya gagasan itu boleh dijadikan jambatan ke arah penyatuan bersama PN.


Iran bakal umum duta baharu di Yaman

TEHRAN, 22 Jamadilawal 1443H, Isnin – Iran berhasrat mengumumkan pelantikan duta baharu di Yaman.

Ia susulan bekas duta, Hasan Irlu meninggal dunia akibat COVID-19 selepas dihantar pulang pada pertengahan Disember.

“Kami dalam proses untuk mengumumkan duta baharu di Sanaa,” kata jurucakap Kementerian Luar Iran, Saeed Khatibzadeh pada sidang akhbar.

Iran mendakwa Arab Saudi telah menangguhkan perjalanan Irlu dari Sanaa, satu pertuduhan yang disangkal kerajaan Arab Saudi.

Pakatan yang diketuai Arab Saudi memerangi tentera Houthi dalam menyokong kerajaan Yaman – yang diiktiraf di peringkat antarabangsa selama lebih daripada enam tahun – bahkan mengenakan sekatan laut dan udara ke atas kawasan yang dikuasai Houthi.

Pakatan itu campur tangan di Yaman menentang Houthi selepas mereka menggulingkan kerajaan Yaman dari Sanaa di utara Yaman.

Kerajaan kini berpangkalan di pelabuhan Aden di selatan Yaman. – Agensi


Papan tanda Cina: DBKU tuntut permohonan maaf DAPSY

KUCHING, 2 Muharram 1442H, Jumaat – Dewan Bandaraya Kuching Utara (DBKU) menuntut permohonan maaf secara terbuka daripada Pemuda Sosialis DAP (DAPSY) Sarawak yang menampal pelekat dalam bahasa Cina di beberapa papan tanda jalan di sekitar bandar raya ini.

Menteri Muda di Jabatan Ketua Menteri (Hal Ehwal Islam dan DBKU) Datuk Dr Abdul Rahman Junaidi berkata pihaknya juga meminta kumpulan terbabit menurunkan pelekat tersebut dengan serta-merta.

“DBKU telah membuat laporan polis semalam (pukul 3 petang) di Balai Polis Sentral dan seterusnya memberikan kenyataan di Ibu Pejabat Polis Daerah Kuching berhubung isu berkenaan,” katanya pada sidang media di sini hari ini.

Turut hadir Datuk Bandar Kuching Utara Datuk Junaidi Reduan dan Pengarah DBKU Dr Morshidi Ahmad.

Abdul Rahman berkata tindakan tersebut merupakan satu kesalahan di bawah Seksyen 103 (3), Ordinan Pihak Berkuasa Tempatan 1996 kerana mencacatkan nama di papan tanda nama jalan dan juga Undang-undang Kecil PBT (Kebersihan) 1999 kerana salah laku terhadap harta benda milik pihak berkuasa tempatan atau kerajaan.

“Tidak kira apa pun motif, sama ada tersurat ataupun tersirat, DBKU berharap mana-mana pihak tidak mengulangi tindakan yang jelas berbentuk provokatif dan menjejaskan keharmonian kaum di bandar raya Kuching, DBKU juga berharap pihak terbabit akan bertanggungjawab sepenuhnya dalam hal ini,” tegas Abdul Rahman.

Semalam, sekumpulan ahli DAPSY Sarawak didapati menampal pelekat dalam bahasa Cina pada beberapa papan tanda jalan di bandar raya ini atas alasan ia perlu diterjemahkan dalam bahasa itu untuk keperluan pelancong dari China.

Tindakan diketuai bekas Ahli Parlimen Stampin Julian Tan yang tular di media sosial itu turut mengundang pelbagai komen netizen yang tidak bersetuju dengan perbuatan tersebut. – Bernama


Penguasaan BM di sekolah vernakular meningkat? Apa bukti, berilah statistik

BANGI, 16 Muharam 1444H, Ahad – Kenyataan Datuk Dr Mah Hang Soon mengenai penguasaan bahasa Melayu dalam kalangan pelajar sekolah vernakular telah meningkat – tanpa bukti kukuh – pada masa ini, tidak ubah sekadar standard menteri cap ayam.

Prof Dr Mohd Ridhuan Tee Abdullah berkata, Timbalan Menteri Pendidikan itu sewajarnya memberi statistik peratusan lulus dan gagal silibus bahasa Melayu di Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT), bukan sekadar cakap sahaja.

“Sekadar cakap saja meningkat, itu standard menteri cap ayam.

“Kalau dia kata meningkat pun, jika ada, itu perkara biasa. Sedar atau tidak bahasa Melayu yang diajar di SJKC dan SJKT jauh lebih mudah daripada SK.

“Standard bahasa Melayu di SJKC dan SJKT macam darjah tiga saja di SK,” katanya ketika dihubungi Ismaweb.net.

Berikutan itu, beliau mempersoalkan kewajaran silibus bahasa Melayu berbeza antara di SJKC dan SJKT dengan SK sedangkan pelajar warganegara yang sama.

“Bila tak dapat masuk matrik mereka salahkan kerajaan disebabkan oleh kuota. Kenapa dalam soal bahasa Melayu kamu tak bising?

“Murid-murid SK disusahkan dengan bahasa Melayu. Sedangkan kamu di SJKC disenangi dengan bahasa Melayu.

“Kenapa kamu tak desak disamakan,” soalnya.


Israel, Mesir lancar penerbangan terus pertama dari Tel Aviv ke Sharm El-Sheikh

TEL AVIV, 14 Syaaban 1443H, Khamis – Negara pengganas Israel dan Mesir bersetuju untuk melancarkan laluan penerbangan terus antara Tel Aviv dan bandar peranginan Laut Merah, Sharm El-Sheikh.

Pejabat Perdana Menteri Israel dalam satu kenyataan berkata, laluan penerbangan baharu itu dijangka bermula pada April depan.

Isu penubuhan laluan penerbangan baharu pertama kali dibangkitkan antara Perdana Menteri Israel, Naftali Bennett dan Presiden Mesir, Abdel Fattah el-Sisi ketika pertemuan mereka pada September di Sharm El-Sheikh, katanya.

Menurut kenyataan itu lagi, perbincangan mengenai langkah keselamatan untuk laluan penerbangan sudah dibincangkan antara perkhidmatan keselamatan Israel, termasuk perkhidmatan perisikan domestik Israel, Shin-Bet dan pihak berkuasa keselamatan Mesir.

“Ini adalah satu lagi langkah dalam ‘menghangatkan’ perjanjian damai antara Israel dan Mesir,” kata Bennett, mengulas mengenai pengumuman itu.

Tiada komen daripada pihak berkuasa Mesir mengenai laporan berkenaan.

Pada September lepas, Bennett melawat Mesir untuk lawatan rasmi pertama dalam tempoh 10 tahun.

Pada tahun 1979, Mesir dan Israel menandatangani perjanjian damai di Washington, menamatkan konflik ketenteraan antara kedua-dua negara. – Agensi


Banjir Kelantan: Gangguan elektrik di 77 kawasan dipulihkan

KOTA BHARU, 29 Rejab 1443H, Khamis – Tenaga Nasional Berhad (TNB) berjaya memulihkan bekalan elektrik di 77 kawasan di Kelantan yang mengalami gangguan akibat banjir.

Pengurus Besar TNB Kelantan Mustapha Kamal Yaacob berkata ketika ini pihaknya sedang giat memulihkan bekalan elektrik di beberapa kawasan lain namun bergantung kepada akses perhubungan dan keadaan setempat.

“Di Tumpat, kawasan yang belum mendapat bekalan elektrik ialah Sekolah Kebangsaan (SK) Pulau Beluru, Pulau Seratus, Teluk Renjuna 2, Pulau Dolah, Pulau Suri 1 dan Pulau Suri 2.

“Di Pasir Mas, kawasan masih terjejas ialah Jabatan Pengairan dan Saliran (JPS) Pengkalan Rakit, JPS Bakat 2, Terusan dan Kebakat,” katanya ketika dihubungi Bernama hari ini.

Mustapha Kamal turut mengingatkan penduduk supaya tidak menyentuh mana-mana kabel atau wayar yang jatuh bagi mengelak kejadian buruk.

“Diharapkan penduduk bersabar dan lebih prihatin terhadap perkara ini malah pihak kami amat menghargai kerjasama yang diberikan orang ramai dalam usaha memulihkan bekalan elektrik di kawasan terlibat,” katanya.

Mustapha Kamal berkata TNB juga sedang memulihkan bekalan elektrik secara sementara melalui generator statik di kawasan kepulauan Tumpat berikutan kerosakan talian atas bekalan 11 kilovolt (kV) akibat dilanggar kapal korek yang hanyut semasa banjir, minggu lepas.

Pada 27 Februari lepas, media melaporkan seramai 3,000 penduduk terpaksa bergelap apabila kapal korek yang dibawa arus deras dipercayai telah merempuh tiang kabel elektrik sehingga tumbang di Kampung Pulau Beluru, Tumpat. – Bernama


Pharmaniaga sudah sedia edar vaksin COVID-19

KUALA LUMPUR, 14 Rabiulakhir 1442H, Isnin – Pharmaniaga Bhd telah menubuhkan satu pasukan petugas dan melakukan persiapan sewajarnya bagi pengedaran vaksin COVID-19 yang dijangka disediakan pada akhir suku pertama tahun depan.

Dalam kenyataan hari ini, syarikat itu berkata usaha tersebut juga susulan pengumuman oleh Perdana Menteri Tan Sri Muhyiddin Yassin baru-baru ini mengenai langkah kerajaan memeterai perjanjian bagi pembelian vaksin COVID-19 Pfizer untuk 6.4 juta rakyat negara ini.

Pengumuman tersebut juga telah membuka laluan untuk kerajaan mewujudkan lebih banyak usaha sedemikian dengan pengeluar lain.

Pengarah Urusan Kumpulan Pharmaniaga Datuk Zulkarnain Md Eusope berkata teras kecekapan syarikat itu adalah aspek perkhidmatan logistik gred-farmaseutikal serta kemudahan kilang pengeluaran ubat-ubatan halal yang mendapat pengiktirafan antarabangsa.

Menurutnya, anak syarikat milik penuh, Pharmaniaga Logistics Sdn Bhd, mempunyai pengalaman selama 26 tahun dalam bidang logistik dan pengedaran seperti keperluan suhu konsisten -20⁰C dan 2-8⁰C.

Sehubungan itu, ia akan memberi keutamaan kepada pematuhan ketetapan suhu vaksin COVID-19 demi memastikan tahap kualiti, keselamatan dan keberkesanan yang berterusan.

“Usaha pengangkutan vaksin ini bukannya seperti ubat-ubatan lain kerana sebarang masalah seperti kegagalan mematuhi keperluan suhu yang ditetapkan boleh menjejaskan keberkesanannya. Bagi menanganinya serta cabaran penghantaran ke kawasan terpencil di Sabah dan Sarawak, Pharmaniaga telah bertindak menyempurnakan medium pengangkutan serta proses yang mematuhi ketetapan Amalan Pengedaran Baik (AEB).

“Setiap kotak akan diletakkan bersama peranti pemantauan suhu yang membolehkan pelanggan mengesahkan pematuhan berkaitan. Selain itu, setiap kenderaan yang digunakan turut dilengkapi dengan kemudahan internet pelbagai benda bagi membolehkan kami memantau pergerakannya, masa tiba serta suhu.

“Kami juga mendapati vaksin Pfizer memerlukan suhu ultra sejuk -70 darjah Celsius. Oleh itu, picagari yang siap diisi itu akan diletakkan dalam bekas terma berisi ais kering untuk mengekalkan suhu tersebut,” katanya.

Zulkarnain berkata kemudahan gudang sedia ada Pharmaniaga di Bukit Raja Shah Alam, Juru, Kota Kinabalu, and Kuching juga telah dilengkapi dengan kemudahan rantaian sejuk serta sistem pemantauan persekitaran dan tenaga sokongan bagi memastikan vaksin itu selamat untuk digunakan.

Malah, kesemua gudang berkenaan telah mendapat lesen Bahagian Regulatori Farmasi Negara dan selain sentiasa ditambah baik.

“Kami juga mengambil maklum terhadap kemungkinan stor-stor hospital berdepan kesukaran besar jika menerima vaksin yang jauh melebihi kapasiti simpanan sedia ada. Atas alasan ini, Pharmaniaga sedang meneliti sistem penghantaran bersesuaian bagi memastikan proses vaksinasi itu dapat dijalankan secara lancar, teratur selain menambah stok,” katanya. – Bernama


Kanada setuju guna vaksin COVID-19 Pfizer-BioNTech

OTTAWA, 24 Rabiulakhir 1442H, Khamis – Kanada meluluskan vaksin COVID-19 Pfizer-BioNTech pada Rabu, beberapa hari selepas Britain menjadi negara pertama memberi lampu hijau dan melancarkannya.

Perdana Menteri, Justin Trudeau dalam ciapannya di laman Twitter berkata, meskipun pengumuman itu satu berita baik, namun beliau mengingatkan bahawa ia tidak bermakna kesihatan perlu dijaga secara sambil lewa dalam mengekang penularan wabak COVID-19.

Tambahan pula, katanya, gelombang kedua wabak itu memaksa beberapa wilayah memperkenalkan semula sekatan.

Sementara itu, Ketua Penasihat Perubatan Kerajaan, Supriya Sharma berkata, kebenaran suntikan vaksin itu ‘menandakan detik penting dalam usaha untuk mengendalikan COVID-19’.

Katanya, vaksin tambahan akan tersedia dan dilancarkan sepanjang 2021, dengan tiga calon vaksin lain -termasuk satu yang dibangunkan oleh Moderna yang berpangkalan di Amerika Syarikat (AS), yang mungkin dihantar akhir bulan ini – kini sedang dinilai oleh pihak berkuasa kesihatan.

Beliau berkata, penyediaan vaksin itu akan memberi peluang kepada setiap rakyat Kanada untuk diimunisasi.

Jabatan kesihatan negara itu, Health Canada berkata, vaksin Pfizer-BioNTech telah menjalani penilaian pantas ketika masih dalam ujian klinikal, yang menyimpulkan bahawa ia memenuhi ‘syarat keselamatan, keberkesanan dan kualiti yang ketat untuk digunakan di Kanada’.

Pengarah Biro Sains Perubatan Kesihatan Kanada, Marc Berthiaume berkata, penilaiannya mendapati ‘bukti kuat bahawa manfaat vaksin melebihi risiko’.

Bagaimanapun, pengawal selia menasihatkan bahawa buat masa ini ia hanya boleh digunakan pada orang yang berumur 16 tahun ke atas.

Kanada telah membuat pesanan awal 20 juta dos vaksin Pfizer-BioNTech ketika masih dalam pembangunan dengan pilihan untuk 56 juta dos tambahan.

Trudeau Isnin lalu berkata, sebanyak 249,000 dos akan diterima pada bulan Disember. – Agensi


Pemaju perlu bayar pampasan projek lewat sebelum COVID-19

JOHOR BAHRU, 7 Rejab 1442H, Jumaat – Pengecualian Lanjutan Tempoh Masa (EOT) yang ditetapkan kerajaan menerusi Akta COVID-19 Melibatkan Akta Pemajuan Perumahan (Kawalan dan Pelesenan) 1966 hanya terpakai untuk projek perumahan yang sepatutnya siap di antara Mac hingga Disember tahun lalu.

Justeru, kata Menteri Perumahan dan Kerajaan Tempatan, Datuk Zuraida Kamaruddin, pemaju yang projeknya patut siap sebelum Mac 2020 namun terlewat, perlu membayar pampasan atau Denda Lewat Penyerahan Rumah (LAD) kepada pembeli.

“Kita (kerajaan) buat pengecualian ini kerana COVID-19 dari Mac hingga Disember 2020. Hanya untuk tempoh itu sahaja. Luar dari tempoh itu, mereka kena bayar pampasan.

“Bagaimanapun untuk projek lewat tahun ini, kita boleh pertimbang (diberi pengecualian) sekiranya rumah masih tidak siap tetapi harus dengan alasan yang kukuh. Pertimbangan ini membabitkan tempoh hingga Mac 2021,” katanya pada sidang media selepas Majlis Penyerahan Kunci Rumah Taman Seri Molek Perdana Fasa 1 dan Projek Perumahan Rakyat Taman Perling Johor, di sini hari ini.

Zuraida mengulas sama ada pengecualian pembayaran pampasan yang ditetapkan kepada pemaju dalam akta berkenaan turut terpakai ke atas projek perumahan yang sepatutnya siap sebelum COVID-19 menular di negara ini.

Akta COVID-19 Melibatkan Akta Pemajuan Perumahan (Kawalan dan Pelesenan) 1966 merupakan sebahagian daripada Akta Langkah-Langkah Sementara Bagi Mengurangkan Kesan Penyakit Koronavirus 2019 (COVID-19) 2020 yang diluluskan di Dewan Rakyat pada Ogos tahun lalu.

Di bawah akta perumahan ini, pemaju perumahan mendapat perlindungan sementara bagi kerja yang tertangguh akibat Perintah Kawalan Pergerakan  sejak 18 Mac 2020, termasuklah daripada disaman oleh pembeli atau bank kerana gagal menyiapkan projek pada tarikh dijadualkan siap. – Bernama


Permohonan sebagai pemerhati PRU15 dibuka hari ini

BANGI, 14 Rabiulawal 1444H, Selasa – Suruhanjaya Pilihan Raya Malaysia (SPR) membuka urusan permohonan sebagai pemerhati bagi Pilihan Raya Umum Ke-15 (PRU15) bermula hari ini sehingga 21 Oktober 2022.

Setiausaha SPR, Datuk Indera Ikmalrudin Ishak berkata, permohonan sebagai pemerhati yang mewakili organisasi adalah tertakluk kepada syarat-syarat yang ditetapkan.

“Pemerhati dibenarkan untuk membuat pemerhatian bagi proses-proses pilihan raya seperti proses penamaan calon, berkempen, mengundi awal, proses mengundi dan pengiraan undi dan penjumlahan undi sehinggalah pengisytiharan keputusan pilihan raya.

“SPR mengingatkan agar mereka yang berminat untuk menyertai program ini supaya mengemukakan permohonan sebelum tarikh tutup permohonan,” katanya dalam kenyataan, hari ini.

Untuk mendapatkan maklumat lanjut dan memuat turun borang permohonan boleh melayari Portal SPR di https://www.spr.gov.my/.


RON97 naik dua sen

KUALA LUMPUR, 18 Syaaban 1442H, Rabu – Harga runcit petrol RON97 naik dua sen seliter manakala harga runcit RON95 dan diesel kekal, masing-masing pada RM2.05 dan RM2.15 seliter bagi tempoh 1 hingga 7 April.

Harga baharu untuk RON97 kini RM2.52 seliter, menurut Kementerian Kewangan dalam kenyataan hari ini.

Kementerian Kewangan memaklumkan, harga baharu itu adalah berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetap,” menurut kenyataan itu.

Ia berkata, kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – Bernama


Syurga balasan bagi yang sabar

DALAM Surah al-Insan, Allah menjanjikan syurga buat muslim yang bersabar terhadap segala ujian di dunia. Mereka yang bersabar dalam mentaati perintah Allah dan menjauhi segala laranganNya turut dijanjikan syurga.

2. Menurut al-Dahhak, mereka yang bersabar dengan kemiskinan atau kekurangan duit (menahan diri dari melakukan kejahatan) akan dibalas syurga.

3. Manakala Ata’ bin Abi Rabah (seorang Tabi’i yang terkemuka) pula mentafsirkan ayat ini sebagai sabar dengan kelaparan (akibat kesusahan hidup) turut akan mendapat nikmat syurga dari Allah.

4. Oleh itu, pesan dalam diri masing-masing, andai kita mampu bersabar sedikit atas kesusahan dunia ini, Allah akan kurniakan syurga yang tidak ternilai di akhirat kelak.

Semoga Allah membimbing kita.

Dr Ahmad Sanusi Azmi


Jemaah Menteri kekal sokong Muhyiddin sebagai PM

PUTRAJAYA, 4 Zulhijjah 1442H, Rabu – Ahli-ahli Jemaah Menteri dalam mesyuarat Kabinet yang berlangsung, hari ini sebulat suara kekal memberi sokongan penuh kepada kepimpinan Tan Sri Muhyiddin Yassin sebagai Perdana Menteri Malaysia.

Keputusan itu dinyatakan dalam satu kenyataan akhbar yang dikeluarkan Pejabat Timbalan Perdana Menteri.

Kenyataan itu berkata, Ahli-ahli Jemaah Menteri juga ingin memaklumkan bahawa setiap keputusan kerajaan dibuat secara kolektif oleh Jemaah Menteri setelah mengambil kira pandangan semua pihak.

“Keutamaan kerajaan ketika ini adalah untuk menjayakan Pelan Pemulihan Negara (PPN) demi kesejahteraan rakyat dan kemakmuran negara serta membawa negara keluar dari pandemik COVID-19,” katanya, hari ini.

Sabtu lalu, Pejabat Perdana Menteri dilapor menafikan kenyataan media menggunakan Jata Negara yang tular mendakwa, Muhyiddin akan melepaskan jawatannya, selain ia dianggap palsu kerana tidak dimuat naik ke Facebook rasmi.


Al-Sultan Abdullah sedang jalani rawatan di IJN: Istana Negara

KUALA LUMPUR, 4 Safar 1442H, Selasa – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sedang menjalani rawatan di Institut Jantung Negara (IJN) sejak semalam.

Datuk Pengelola Bijaya Diraja Istana Negara Datuk Ahmad Fadil Shamsuddin bagaimanapun memaklumkan keadaan kesihatan Al-Sultan Abdullah adalah tidak membimbangkan dan Seri Paduka dijangka dibenarkan keluar dari IJN dalam waktu terdekat.

“Al-Sultan Abdullah dimasukkan ke Wad Diraja IJN semalam, selepas Seri Paduka mengadu kurang selesa dengan kesihatan.

“Al-Sultan Abdullah telah dinasihatkan supaya diawasi oleh doktor ketika ini dan Seri Paduka tidak dalam keadaan yang membimbangkan,” katanya dalam kenyataan di sini, hari ini.

Ahmad Fadil berkata Raja Permaisuri Agong Tunku Hajah Azizah Aminah Maimunah Iskandariah yang tiba di Kota Bharu, Kelantan semalam dalam rangka lawatan peribadi telah bergegas pulang hari ini, untuk bersama dengan Al-Sultan Abdullah.

Beliau menjelaskan, Tunku Azizah telah membatalkan lawatan tersebut yang dijadualkan berlangsung selama tiga hari sehingga esok.

Seluruh rakyat diseru untuk mendoakan semoga Al-Sultan Abdullah dikurniakan kesembuhan dengan segera serta dikurniakan kesihatan yang berpanjangan, katanya. – Bernama


427 hektar tanah kerajaan Selangor diceroboh

BANGI, 20 Rabiulawal 1442H, Jumaat – Menteri Besar Selangor, Datuk Seri Amirudin Shari berkata, jumlah tanah kerajaan yang telah diceroboh di negeri ini adalah seluas 427 hektar.

Beliau berkata, tanah kerajaan adalah termasuk semua tanah yang dipegang oleh atau bagi pihak kerajaan Persekutuan, kerajaan negeri, pihak berkuasa tempatan atau pihak berkuasa berkanun yang terletak kepadanya oleh undang-undang Persekutuan atau negeri.

Katanya, pencerobohan itu melibatkan sembilan daerah di negeri ini dengan Kuala Langat merekodkan pencerobohan tanah paling tinggi iaitu sebanyak 142.85 hektar

“Manakala kedua tertinggi ialah Klang (86.1 hektar); diikuti Petaling dan Kuala Selangor masing-masing 40.46 hektar.

“Hulu Langat (34 hektar); Gombak (32.3 hektar); Sepang (29.1 hektar); Hulu Selangor (20.2 hektar) dan Sabak Bernam (1.4 hektar),” katanya.

Beliau berkata demikian ketika menjawab pertanyaan Mohd Fakhrulrazi Mohd Mohktar (PH-Meru) mengenai jumlah keluasan tanah kerajaan yang telah diceroboh di Selangor di Dewan Undangan Negeri Selangor, hari ini.

Amirudin menambah, kesemua tanah berkenaan telah dikeluarkan Notis 425 Kanun Tanah Negara (KTN) 1965 oleh Pentadbir Tanah Daerah yang berkaitan.

“Mana-mana orang tanpa kebenaran yang sah iaitu menduduki atau membina apa-apa bangunan di atas mana-mana tanah kerajaan, tanah rizab atau tanah perlombongan, membersih, membajak, menggali, mengepungi atau menanami mana-mana tanah sedemikian atau bahagian darinya, memotong atau memindah apa-apa kayuan atau hasil atas atau dari tanah sedemikian adalah melakukan suatu kesalahan,” katanya.

Beliau berkata, kesalahan ini jika disabitkan, boleh dikenakan denda tidak melebihi RM500,000 atau dipenjara untuk suatu tempoh yang tidak melebihi lima tahun.

“Amaun denda dan tempoh penjara ini juga diperuntukkan kepada mana-mana orang yang bersubahat dalam melakukan ketiga-tiga kesalahan,” katanya.


Ratusan penerbangan peringkat global dibatal kerana kurang kakitangan

NEW YORK, 22 Jamadilawal 1443H, Isnin – Ratusan penerbangan dibatalkan semalam susulan kesan pandemik COVID-19 yang menyebabkan syarikat kekurangan kakitangan.

Lebih 700 penerbangan masuk, keluar atau terbang di dalam Amerika Syarikat (AS) telah dibatalkan, menurut laman web penerbangan FlightAware.

Angka itu turun daripada hampir 1,000 pada hari Sabtu dan lebih daripada 50 penerbangan telah dibatalkan hari ini.

Delta, United dan JetBlue telah menyalahkan varian Omicron atas kekurangan kakitangan yang memaksa pembatalan.

“Ini tidak dijangka,” kata jurucakap United, Maddie King mengenai kesan Omicron terhadap jumlah kakitangan bertugas.

Di peringkat global, syarikat penerbangan membatalkan kira-kira 2,200 penerbangan semalam, berkurang daripada lebih 2,800 daripada sehari sebelumnya.

Bagaimanapun, laman web itu tidak menyatakan sebab penerbangan dibatalkan.

Syarikat penerbangan, JetBlue membatalkan 10 peratus penerbangannya, semalam.

Delta pula membatalkan 5 peratus dan United membatalkan 4 peratus, menurut FlightAware.

Ketiga-tiga syarikat penerbangan itu membatalkan lebih 10 peratus penerbangan yang dijadualkan pada hari Sabtu.

Jurucakap American Airlines, Derek Walls berkata, pembatalan Krismas berpunca daripada virus. – Agensi


KeTSA cadang wujud jabatan khusus urus pembahagian harta pusaka

SIK, 12 Rejab 1443H, Isnin – Kementerian Tenaga dan Sumber Asli (KeTSA) bercadang mewujudkan satu jabatan atau agensi khusus di bawah kementerian itu bagi menguruskan kes tunggakan dan pembahagian harta pusaka yang semakin meningkat setiap tahun.

Menterinya, Datuk Seri Takiyuddin Hassan berkata, pada masa ini tanggungjawab itu dilaksanakan Bahagian Pembahagian Harta Pusaka, Jabatan Ketua Pengarah Tanah dan Galian Persekutuan (JKPTG) di bawah kementerian itu yang menghadapi kekangan untuk menguruskan kes yang banyak.

“Kita nak supaya satu jabatan berdiri sendiri menguruskan harta pusaka yang mana ada ketua pengarah dia sendiri dan juga ada pengarah-pengarah di peringkat negeri serta kakitangan. Sekarang ini belum ada.

“Kini, kita dalam proses untuk pelaksanaan mewujudkan sebuah jabatan yang bertanggungjawab menguruskan pembahagian pusaka daripada Jabatan Perkhidmatan Awam (JPA), jadi sekarang sudah sampai di peringkat JPA,” katanya dalam sidang media selepas majlis pelancaran Klinik Penyelesaian Tunggakan Kes Pusaka peringkat Kedah di sini hari ini.

Majlis itu dirasmikan Menteri Besar Kedah Datuk Seri Muhammad Sanusi Md Nor.

Takiyuddin berkata, pada masa ini terdapat kira-kira 60,000 permohonan baharu berkaitan pembahagian pusaka diterima Bahagian Pembahagian Harta Pusaka setiap tahun yang turut menguruskan kes-kes tunggakan sedia ada.

Selain itu, katanya, pindaan Akta Harta Pusaka Kecil (Pembahagian) 1955 (Akta 98) baru-baru ini yang antaranya bertujuan memperluaskan bidang kuasa JKPTG dalam pengurusan pusaka dijangka akan menyebabkan jabatan itu perlu menguruskan lebih banyak kes selepas pindaan itu dikuatkuasakan.

“Pindaan akta ini akan meningkatkan nilaian bidang kuasa JKPTG daripada RM2 juta kepada RM5 juta. Jadi nilai ini amat besar yang seterusnya memerlukan sebuah jabatan khusus untuk menguruskan pembahagian pusaka,” katanya.

Mengulas lanjut mengenai Akta 98 itu, beliau berkata ia telah diluluskan di Parlimen pada Disember lepas dan mendapat perkenan Yang Di-Pertuan Agong untuk diwarta dan dikuatkuasakan.

“Jadi saya sudah beritahu kepada JKPTG supaya perwartaan ini dibuat segera dalam tempoh sebulan ini, kemudian pindaan ini boleh dikuatkuasakan,” katanya.

Sementara itu, Takiyuddin berkata, bagi menguruskan kes-kes tunggakan pusaka ketika ini, JKPTG akan mewujudkan sebuah pasukan khas untuk memastikan kes-kes tersebut dapat dikendalikan dan diselesaikan secepat mungkin mengikut kaedah-kaedah yang sesuai. – Bernama


Perancis, EU dan India tolak cadangan iktiraf 15 Mac hari menentang Islamofobia

NEW YORK, 15 Syaaban 1443H, Jumaat – Perancis, Kesatuan Eropah dan India secara tegas membantah pengiktirafan Pertubuhan Bangsa-Bangsa Bersatu (PBB) yang mahu menjadikan awal minggu ini sebagai Hari Antarabangsa Memerangi Islamofobia.

Kelmarin, Perhimpunan PBB meluluskan resolusi dari Pakistan yang memperingati 15 Mac sebagai hari ulang tahun serangan dua buah masjid di New Zealand pada 2019 yang mengorbankan 51 orang.

Resolusi berkenaan disokong 55 buah negara yang majoriti Islam, Pertubuhan Kerjasama Islam (OIC) termasuk Arab Saudi, Iran, Mesir, Turki, Qatar, Algeria, Magribi dan beberapa buah negara-negara Teluk dan Afrika Utara.

Dalam ucapan perasmian, Setiausaha Agung IOC, Hissein Brahim Taha berkata, peringatan berkenaan menguatkan kesedaran global tentang ancaman kebencian dan fanatik terhadap umat Islam.

Sementara wakil dari Perancis dan India pula menentang resolusi berkenaan.

Bukan itu sahaja, kedua-dua negara itu turut menyifatkan resolusi berkenaan tidak adil dan menimbulkan masalah.

Wakil tetap PBB Perancis, Nicolas de Riviere memberitahu Perhimpunan Agung bahawa Perancis menyokong perlindungan semua agama dan kepercayaan tetapi mempersoalkan pengasingan dalam agama tersebut.

Perancis juga menolak penggunaan istilah Islamofobia, dengan mengatakan istilah Islamofobia tidak mempunyai definisi yang dipersetujui dalam undang-undang antarabangsa, tidak seperti kebebasan beragama. – Agensi


Khaled Nordin tempelak Muhyiddin, makin keliru sejak tak jadi PM

BANGI, 30 Rabiulakhir 1443H, Ahad – Bekas Perdana Menteri, Tan Sri Muhyiddin Yassin nampaknya semakin keliru semenjak tidak lagi menjadi Perdana Menteri dan tewasnya Perikatan Nasional (PN) di Melaka.

Naib Presiden UMNO, Datuk Seri Mohamed Khaled Nordin berkata demikian susulan kenyataan Pengerusi PN itu bahawa sistem parti politik yang dominan, tidak lagi sesuai pada masa kini.

“Agaknya beliau lupa bahawa beliau tersingkir daripada jawatan Perdana Menteri kerana Bersatu itu tidak dominan dalam kerajaan PN.

“Kerana parti beliau Bersatu itu kecil-lah maka kerajaan pimpinan beliau begitu mudah sekali tersungkur,” kata Khaled menerusi hantaran di Facebook, hari ini.

Terdahulu, dalam ucapan sempena perasmian Persidangan Perwakilan Nasional Parti Gerakan ke-50, semalam Muhyiddin memberi amaran mengenai kesan buruk akibat sistem parti politik dominan seperti yang berlaku pada era pentadbiran BN sebelum gabungan itu tumbang pada Pilihan Raya Umum (PRU) 2018.

Katanya, pemusatan kuasa yang diperolehi BN menyaksikan salah guna kuasa dan rasuah berlaku begitu berleluasa berikutan ketiadaan prinsip semak dan imbang.

Muhyiddin memberi amaran bahawa, lama kelamaan kuasa politik yang dominan semakin berpusat kepada individu yang memimpin parti dan kerajaan hingga membuatkan semua pihak terpaksa akur dengan pemimpin parti walaupun ia tidak semestinya betul.

Membidas lanjut kenyataan itu, Mohamed Khaled berkata, mungkin Muhyiddin tidak teringat bahawa kestidakstabilan politik yang Malaysia alami selama 42 bulan lepas adalah kerana tiadanya parti terbesar dan dominan dalam membentuk kerajaan.

Keadaan itu menyebabkan berlakunya tragedi puluhan Ahli Parlimen melompat parti demi memperdagangkan kedudukan mereka bagi membentuk kerajaan, katanya.

“Malaysia tidak pernah menyaksikan episod khianat mandat rakyat dalam magnitud sedemikian. Hanya semenjak Bersatu menjadi kerajaan dalam PH dan PN, budaya politik curang itu menjadi kelaziman.

“Atau juga beliau tidak lagi boleh membezakan bahawa Malaysia ini adalah sebuah demokrasi ala Westminster. Maknanya hanya parti terbesar dan terkuat dijemput untuk membentuk kerajaan,” katanya.

Beliau berkata, di seluruh dunia, pergerakan politik kepartian bertungkus lumus untuk memenangi pilihan raya dengan kerusi terbanyak.

“Hanya dengan kerusi terbanyak, kerajaan majoriti dapat dibentuk. Dengan majoriti yang selesa, kerajaan boleh fokus dengan membangun negara dan bukannya menyelamatkan kuasa,” katanya.

Atas sebab itu, Mohamed Khaled kononnya mahu melihat berapa bilangan kerusi yang akan Bersatu tandingi dalam PRU akan datang.

“Dalam PRU ke 13, mereka menang hanya 13 kerusi sahaja tetapi pemimpin mereka menjadi Perdana Menteri.

“Mungkin kerana itu, Bersatu selesa untuk hanya menjadi parti kecil tetapi memerlukan nyawa dari UMNO.

“Insya-Allah dalam PRU akan datang, UMNO akan menjadi parti dominan dan mengembalikan demokrasi ala Westminster yang sebenarnya kepada Malaysia,” katanya.


Bom kereta di Afghanistan ragut 27 nyawa

HERAT, 19 Ramadan 1442H, Sabtu – Sekurang-kurangnya 27 maut dan puluhan lagi cedera akibat letupan bom kereta di wilayah Logar, timur Afghanistan, semalam.

Jurucakap gabenor Logan berkata, kereta yang penuh dengan bahan letupan itu meletup di ibu kota Logar, Pul-e Alam berhampiran rumah mantan Ketua Majlis Wilayah, Didar Lawang.

Rumah itu juga beroperasi sebagai rumah tumpangan dan letupan tercetus ketika tetamu berbuka puasa pada bulan Ramadan, menurut Ketua Majlis Wilayah Logar, Hasibullah Stanekzai,

Beliau memberitahu Reuters seramai 27 orang telah terbunuh dan puluhan lagi cedera.

Beliau berkata, antara mangsa yang terkorban adalah pelajar sekolah menengah yang tinggal di rumah itu serta anggota militia pro-pemerintah yang tinggal di sana sementara menunggu pengangkutan udara ke tempat lain.

Tidak jelas pihak yang berada di belakang letupan tersebut. Sebagai tindak balas kepada pertanyaan Reuters, jurucakap Taliban berkata, mereka sedang meneliti insiden itu.

Keganasan di Afghanistan meningkat belakangan ini selepas Presiden Amerika Syarikat (AS), Joe Biden mengumumkan negaranya akan menarik balik sepenuhnya tentera daripada negara yang dilanda perang selepas 20 tahun konflik, pada 11 September.

Keputusan itu membangkitkan kemarahan Taliban yang telah menandatangani perjanjian dengan Presiden AS, Donald Trump sebelum ini bahawa tentera yang dinyatakan akan beredar dari negara itu pada 1 Mei dengan jaminan keselamatan tertentu.

Sementara itu, dalam insiden sama, jurucakap Kementerian Dalam Negeri, Tariq Arian berkata, seramai 21 orang terbunuh dan 91 cedera.

Katanya, operasi menyelamat dan pemulihan masih diteruskan.

Pegawai kesihatan wilayah berkata, lebih dari 60 orang yang cedera telah dibawa ke hospital dan kebanyakkan pelajar adalah antara mangsa. – Agensi


Teliti semula SOP di pusat asuhan elak isu penderaan

PASIR MAS, , 13 Syaaban 1442H, Sabtu – Kementerian Pembangunan Wanita, Keluarga dan Masyarakat (KPWKM) akan meneliti semula prosedur operasi standard (SOP) di pusat asuhan atau taman didikan kanak-kanak (Tadika), katanya Timbalan Menterinya Datuk Siti Zailah Mohd Yusoff.

Beliau berkata, penelitian semula itu bagi memastikan keselamatan kanak-kanak di pusat asuhan, sekali gus mengelakkan berlaku isu penderaan.

“Kita akan meneliti semula SOP di pusat asuhan, bagi memastikan keselamatan kanak-kanak supaya tidak berlaku lagi insiden perderaaan seperti klip video yang tular di laman media sosial semalam,” katanya.

Beliau berkata demikian kepada pemberita di Program Malaysia Prihatin di Kompleks Tarbiyah Islamiyah, Chetok, di sini hari ini yang turut dihadiri Timbalan Ketua Setiausaha (Operasi) KPWKM yang juga Ketua Jajahan Pasir Mas Mohd Yusri Mohd Yusoff.

Semalam tular video berdurasi 10 saat yang mencetuskan kemarahan orang awam, susulan seorang guru wanita mengangkat dan menghempas seorang murid lelaki sambil disaksikan oleh murid-murid tadika yang lain.

Mengulas lanjut, Siti Zailah berkata, KPWKM memandang serius isu berkenaan, dan berharap tindakan tegas akan diambil ke atas pihak yang berkaitan.

“KPWKM juga sudah dimaklumkan bahawa Polis Diraja Malaysia (PDRM) telah membuka kertas siasatan untuk kes itu.

“Malah, bagi ibu bapa yang terkesan dengan insiden ini, kami turut menyediakan pegawai pelindung dan menerusi Lembaga Kaunselor Malaysia, kita turut menyediakan pakar-pakar kaunseling untuk membantu mereka yang menghadapi trauma atau isu-isu seumpama ini,” katanya.

Siti Zailah turut menyeru kepada semua pihak, supaya sekiranya mendapat isu atau berita seumpama itu untuk melaporkan kepada KPWKM dan PDRM, melalui saluran Talian Kasih 15999 atau menerusi aplikasi WhatsApp 0192615999.

“KPWKM turut menyarankan kepada ibu bapa, agar menyelidik terlebih dahulu latar belakang pengasuh dan adakah tempat itu berdaftar atau sebaliknya. Banyak kes yang kita dengar kadang-kadang tempat asuhan belum mendaftar, kadang-kadang pengasuh tu tidak pernah mendapat latihan.

“Perkara-perkara sebegini ini amat penting untuk memastikan keselamatan anak-anak, ibu bapa harus peka dan mengambil perhatian sebelum menghantar anak-anak ke pusat asuhan,” katanya. – Bernama


Remaja Palestin buta ditembak pengganas Israel

RAMALLAH, 1 Ramadan 1442H, Selasa – Seorang remaja Palestin kehilangan sebelah matanya selepas ditembak dengan peluru keluli bersalut getah oleh pasukan pengganas Israel, di kawasan kejiranan Bab Al Zawiya di Hebron.

Menurut agensi berita Wafa, Izz Al-Din Nadal, 14, ditembak di mata kanan dan dirawat di sebuah hospital di Hebron sebelum dipindahkan ke Hospital Mata St John of Jerusalem untuk pembedahan.

Ayah Nadal memberitahu media, anaknya berada di sebuah kedai di Pasar Andalusia bersama sepupu ketika mereka melihat sekumpulan tentera negara haram Israel menembak lelaki yang dilaporkan melempar batu.

“Kami tidak terlibat, kami berada di kedai dan tiba-tiba salah seorang tentera menembak kami.

“Sangat jelas, (tentera) menyasarkan tembakan ke arah kami dan terkena mata Nadal,” kata sepupunya.

Tentera Israel menuduh dua remaja berkenaan kononnya berada di kawasan rusuhan ganas ketika mereka membalas serangan.

Penganiayaan terhadap kanak-kanak Palestin secara sistematik telah didokumentasikan secara meluas dalam beberapa tahun kebelakangan ini.

Amnesty International mendedahkan pasukan Israel telah menyeksa dan menindas rakyat Palestin yang ditahan termasuk kanak-kanak dengan kaedah memukul, menampar dan ancaman. –  Agensi


Kembalikan Akta Antiberita Tidak Benar tumpuan Dewan Rakyat

KUALA LUMPUR, 30 Rabiulawal 1442H, Isnin – Cadangan untuk mengembalikan semula Akta Antiberita Tidak Benar yang telah dimansuhkan sebelum ini, bakal dibincangkan pada persidangan Dewan Rakyat, hari ini.

Berdasarkan Aturan Urusan Mesyuarat Dewan Rakyat, isu itu terkandung dalam sesi soal jawab lisan yang akan diajukan Datuk Seri Shahidan Kassim (BN-Arau) kepada Menteri Komunikasi dan Multimedia berhubung akta tersebut serta mekanisme dilakukan kementerian bagi membendung masalah penyebaran berita palsu, terutamanya berkaitan pandemik COVID-19.

Selain itu, Dr Maszlee Malik (Bebas-Simpang Renggam) akan mengajukan soalan kepada Menteri Pengajian Tinggi mengenai status semasa rasionalisasi pejabat-pejabat Education Malaysia di luar negara, manakala Gobind Singh Deo (PH-Puchong) bertanya kepada Menteri Kanan Pendidikan mengenai pelaksanaan pendidikan dalam talian semasa wabak COVID-19 dan keberkesanannya.

Usai sesi itu, Menteri Kewangan akan mengemukakan Rang Undang-undang Kewangan 2020 untuk bacaan kali pertama.

Perbahasan berkaitan Rang Undang-undang Perbekalan 2021 berkenaan Belanjawan 2021 kemudiannya akan mengambil tempat untuk hari kelima.

Sidang Dewan bermula minggu ini akan berlangsung selama empat jam sehari iaitu mulai 10 pagi hingga 2 petang setiap Isnin hingga Khamis, selain mengehadkan hanya 80 Ahli Parlimen – 41 pihak kerajaan, 39 pembangkang dan Bebas – dibenarkan berada di dalam dewan pada satu-satu masa.

Peraturan itu diperkenalkan sebagai langkah berjaga-jaga berikutan penularan wabak COVID-19.

Menurut takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember. – Bernama


Benarkah kajian arkeologi Tamadun Sungai Batu tak dapat sokongan kerajaan?

SAYA tidak pasti apakah benar kajian arkeologi Tamadun Sungai Batu tidak mendapat sokongan pihak kerajaan seperti yang tular.

Mungkin Prof Mokhtar yang merupakan ketua pasukan kajian ini boleh berikan pengesahan dan penjelasan lanjut, insya-Allah kita akan bantu uar-uarkan.

Amatlah malang jika benar kajian terhadap Tamadun Sungai Batu tidak dapat diteruskan kerana ianya sangat penting kepada negara kita, lebih-lebih lagi bangsa kita. Ianya dikatakan mampu jadi ‘game changer’ kepada naratif sejarah Nusantara, malah Asia.

Lihatlah negara-negara lain, terutamanya negara-negara maju yang mana mereka memandang serius akan kajian-kajian tamadun lampau bangsanya. Ianya terbukti menjadi pemangkin kepada semangat juang rakyat mereka dalam mencipta kejayaan-kejayaan dalam segenap aspek.

Malah, sebenarnya rakyat Malaysia sudah sekian lama ternanti-nanti akan penemuan-penemuan baharu dalam kajian ini. Oleh itu, sangatlah malang jika ianya tidak mendapat sokongan kerajaan sendiri, yang sepatutnya menjadi pihak yang paling teruja dalam hal ini.

Aminuddin Yahaya
Pengerusi PEMBELA
24 September 2021